Sekolah rendah, menengah diberi pilihan jalankan PdPR

KULAI, 21 Rejab 1443H, Rabu – Kementerian Pendidikan (KPM) memberi pilihan kepada sekolah rendah dan menengah untuk menjalankan Pengajaran dan Pembelajaran di Rumah (PdPR) sekiranya penularan kes COVID-19 pada tahap tinggi.

Timbalan Menteri Pendidikan, Datuk Mohamad Alamin berkata, kementerian kini memfokuskan kepada pelajar yang menduduki peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM).

“Memang kita sudah beri pilihan kepada sekolah rendah dan menengah, tingkatan satu hingga empat tidak perlu ke sekolah.

“Yang lain, mereka boleh buat PdPR dan sekolah rendah juga boleh memohon untuk mengadakan PdPR jika ada risiko penularan COVID-19. Kita sentiasa fleksibel dan menilai risiko dari semasa ke semasa,” katanya kepada Bernama selepas melawat Sekolah Menengah Kebangsaan Bandar Putra 2 di sini hari ini.

Beliau berkata demikian mengulas mengenai pengoperasian sekolah dan tindakan KPM susulan peningkatan kes COVID-19.

Mohamad berkata, KPM telah menyediakan panduan prosedur operasi standard (SOP) kepada sekolah-sekolah untuk menghadapi sebarang kemungkinan sekiranya berlaku jangkitan penularan COVID-19.

“Garis panduan telah kita sediakan. Kementerian Kesihatan (KKM) atau Pejabat Kesihatan Daerah akan sentiasa bantu KPM dan sekiranya ada kes COVID-19 di sekolah, kita akan lapor dan mereka akan buat penilaian risiko.

“Kalau berlaku kes di asrama, KKM akan menilai sama ada perlu diteruskan atau tutup…Kalau sampai tahap (kes tinggi) kita akan tutup, jika belum kita ambil langkah meminimumkan risiko supaya tidak menular dengan lebih teruk. Keputusan yang kita ambil adalah berdasarkan kepada keselamatan murid dan guru di sekolah,” katanya.

Sementara itu, Mohamad berkata, KPM akan membuat keputusan berkenaan pelaksanaan ujian Pentaksiran Tingkatan Tiga (PT3), dalam masa terdekat

Katanya, kementerian masih meneliti dan berbincang perkara berkenaan sebelum membuat keputusan rasmi.

“Sama ada tangguh atau batal, kita masih dalam penilaian dan perbincangan. Kita akan selidik dan teliti pandangan yang diterima dan kita akan rumuskan. Saya percaya Menteri Kanan Pendidikan Datuk Dr Radzi Jidin akan keluarkan kenyataan dalam masa terdekat,” katanya.

Hari ini, media melaporkan Kesatuan Perkhidmatan Perguruan Kebangsaan Malaysia (NUTP) menggesa KPM untuk menangguhkan atau membatalkan pelaksanaan PT3 atas faktor keciciran dilalui pelajar tingkatan tiga.

Presiden NUTP Aminuddin Awang dilaporkan berkata penangguhan itu penting kerana pelajar tingkatan tiga telah keciciran pelajaran apabila hanya belajar selama beberapa bulan pada 2020 dan 2021 susulan pandemik COVID-19.-  Bernama


Undi 18: Dedah pendidikan politik seawal tingkatan 4, 5

Oleh Zuhayati Yazid

BANGI 1 Safar 1443H, Rabu – Pelajar di peringkat sekolah iaitu di tingkatan empat dan lima perlu didedahkan dengan pendidikan politik serta mempelajari konsep atau ideologi politik negara.

Penganalisis politik dari Universiti Utara Malaysia (UUM), Prof Madya Dr Muhammad Fuad Othman berkata, perkara itu penting bagi memberi pendedahan kepada mereka seiring melahirkan rasa tanggungjawab untuk menjadi seorang pemimpin.

Katanya lagi, ini memandangkan usia berkenaan dilihat cukup matang bagi memahami perkara yang lebih serius.

“Kajian jelas menunjukkan usia berkenaan dianggap matang dan perlu diberikan pendedahan yang serius dan sekali gus memberi peluang golongan muda memahami ideologi politik.

“Usia 16 dan 17 adalah sangat praktikal untuk mereka mempelajari pendidikan politik selari usia yang matang. Hal ini akan memberikan kesedaran kepada golongan ini mengenai politik negara.

“Kalau dulu kita hanya diajar sejarah mengenai politik namun hari ini pembelajaran itu perlu diberi pembaharuan, apa yang berlaku mengenai politik semasa hari ini kerana permulaan itu akan mendorong golongan ini memahami bentuk politik,” katanya ketika dihubungi Ismaweb.net, hari ini.

Mengulas lanjut, beliau menjelaskan, pendidikan politik sudah lama dipraktis di negara luar kerana pendedahan berkenaan akan mewujudkan perasaan ambil kisah dalam kalangan belia.

“Sekiranya pelajar memahami keadaan sebenar, ia akan mewujudkan perasaan ingin tahu sebelum ada rasa tanggungjawab untuk mengambil bahagian,” katanya lagi.

Prof Muhammad Fuad berkata demikian sebagai mengulas pelaksanaan Undi 18 tahun menjelang akhir tahun ini.

Pada 3 September lalu, Mahkamah Tinggi Kuching memerintahkan Suruhanjaya Pilihan Raya (SPR) dan kerajaan melaksanakan Undi 18 menjelang 31 Disember tahun ini.

Justeru, penerangan secara jelas perlu dilakukan bagi golongan pelajar memahami keadaan yang sebenar selain silibus pembelajaran perlu diteliti semula.

Sementara itu, Pengarah Pusat Pengajian Perangsaraf Media dan Informasi Fakulti Komunikasi dan pengajian Media UiTM, Prof Datuk Dr Ismail Sualman pula mahu persediaan lebih awal dibuat dengan kaedah mendaftar pelajar tingkatan lima sebagai pengundi sekali gus dilihat dapat mengatasi isu kegagalan orang muda mendaftar.

Tegas beliau, prapendaftaran sebagai pemilih itu dijangka membolehkan lebih 90 peratus belia mendaftar sebagai pengundi baharu dengan SPR sebelum pengesahan pendaftaran dibuat ketika usia mencecah 21 tahun.


20 kubur Islam, Kristian di Sweden sengaja dirosakkan

STOCKHOLM, 3 Syawal 1443H, Rabu – Sekurang-kurangnya 20 kubur kepunyaan orang Islam dan penganut Kristian Ortodoks di tanah perkuburan bandar Malmo, selatan Sweden telah dirosakkan oleh pihak tidak bertanggungjawab.

Jurucakap polis, Nils Norling berkata, banyak batu nisan turut diconteng dengan cat merah oleh individu tidak dikenali itu.

Terdahulu, akhbar Swedish SvD melaporkan bahawa kira-kira 20 kubur dirosakkan dan perbuatan itu disedari ketika umat Islam menziarahi tanah perkuburan ketika sambutan Hari Raya Aidilfitri.

Susulan kejadian itu, laporan polis telah dibuat ke atas perbuatan vandalisme berkenaan.

Polis Sweden berkata, mereka belum mempunyai sebarang maklumat mengenai pelaku kejadian itu dan meminta saksi untuk tampil memberikan maklumat. – Agensi


Pandangan institusi mufti bukan untuk diperlekeh

KOTA BHARU, 27 Ramadan 1442H, Ahad – Timbalan Menteri di Jabatan Perdana Menteri (Agama), Datuk Ahmad Marzuk Shaary menegaskan, orang ramai perlu perlu menghormati pandangan yang dilontarkan oleh institusi mufti berkaitan dengan fatwa.

Ini kerana, katanya, fatwa itu telah mengambil kira semua aspek berlandaskan kepada hukum dan syariat yang terkandung dalam al-Quran, hadis serta sumber hukum lain, termasuk ijtihad oleh mereka yang pakar dalam agama Islam.

“Walaupun orang ramai berbeza pandangan, namun apa yang dilontarkan oleh mufti wajar dirai dengan berhemah,” katanya.

Beliau berkata demikian selepas menyerahkan sumbangan ringkas kepada anak-anak yatim di Madrasah Al Uzma Lil Aitam, Kampung Chekok.

Ahmad Marzuk seperti dilapor Sinar Harian berkata, tindakan meremehkan pandangan atau fatwa dikeluarkan badan berkenaan terutama di media sosial adalah tidak wajar.

Beliau menjelaskan, mereka adalah institusi terakhir yang bertanggungjawab dalam urusan agama berkaitan dengan fatwa, persoalan berbangkit dalam perihal hukum-hakam Islam ialah mufti.

Justeru, Ahmad Marzuk berkata, apabila mufti dihormati secara tidak langsung perpaduan dalam negara dapat diperkukuhkan.

“Kalau semua orang nak pakai pandangan sendiri, tak rujuk kepada pandang akhir daripada mufti maka berlakulah perpecahan berterusan dalam kalangan masyarakat,” katanya.


Hampir 14,000 guru one-off telah ditempatkan

KUALA LANGAT, 15 Syaaban 1443H, Jumaat – Kementerian Pendidikan (KPM) memaklumkan hampir 14,000 guru telah ditempatkan setakat ini menerusi pengambilan secara one-off yang dilaksanakan kementerian itu bagi mengatasi masalah kekurangan guru.

Menteri Kanan Pendidikan, Datuk Dr Radzi Jidin berkata, kira-kira lebih 4,000 guru lagi sedang dalam proses untuk ditempatkan, berdasarkan 18,702 jumlah guru yang diperuntukkan bagi pengambilan tersebut.

“Dengan pengambilan baharu (one-off) ini, kami akan beri keutamaan pergerakan kepada guru-guru yang telah lama (untuk dipindahkan) sebelum kami bawa masuk guru-guru baharu di kawasan yang mana permohonan untuk pertukaran itu tinggi,” katanya kepada pemberita pada Majlis Penyerahan Sekolah Menengah (SMK) Bandar Saujana Putra, di sini hari ini.

Radzi berkata, susulan pengambilan guru baharu tersebut, permohonan pertukaran guru adalah antara yang tertinggi pernah diluluskan dalam sejarah iaitu lebih daripada 55 peratus.

Mengulas berhubung takwim pembelajaran akademik bagi penggal 2022/2023, Radzi berkata setakat ini kalendar tersebut masih dikekalkan walaupun negara bakal memasuki fasa endemik 1 April ini.

Mengulas berhubung pengoperasian SMK Bandar Saujana Putra, Radzi berkata, seramai 988 pelajar Tingkatan 1 hingga 4 dijadualkan memulakan persekolahan di sekolah tersebut pada 21 Mac depan.

Media sebelum ini melaporkan SMK Bandar Saujana Putra yang pembinaannya diteruskan pada 2020 selepas terbengkalai sejak 2019, telah siap sepenuhnya dan akan mula beroperasi bagi penggal baharu persekolahan pada Mac ini.

Radzi berkata, sejak dua tahun lepas, kementerian telah memberi keutamaan untuk konteks infrastruktur pendidikan, termasuk usaha menyiapkan pembangunan sekolah terbengkalai. – Bernama


Bantah bina SJKC baru sampai berjaya!

NAMPAKNYA rakyat sudah mula bangkit menyuarakan ketidakpuashatian mereka terhadap sistem pendidikan vernakular yang semakin melampau di negara kita.

Lihatlah bagaimana sekolah vernakular Cina dibina oleh kerajaan dengan begitu banyak seolah-olah itu adalah keperluan masyarakat setempat, walhal di kawasan tersebut majoriti penduduknya adalah Melayu.

Ini seolah-olah memaksa masyarakat setempat menghantar anak-anak mereka belajar ke sekolah vernakular. Apabila ramai Melayu yang mendaftar di sekolah tersebut, mulalah ahli-ahli politik pejuang vernakular bertempik “orang Melayu ramai pergi sekolah vernakular” untuk mengabsahkan lagi kedudukan pendidikan vernakular secara keseluruhan.

Mengapa tidak boleh dibina sahaja sekolah kebangsaan, dan bukan sekolah vernakular. Lainlah kalau yang mahu dibina ini adalah sekolah swasta vernakular, itu mungkinlah kita boleh bertolak ansur lagi.

Tahniah penduduk Bandar Kinrara yang menyuarakan bantahan ini. Kita desak sampai kerajaan tukarkannya menjadi projek pembinaan sekolah kebangsaan secara habis-habisan.

Jika ini berjaya, saya yakin ianya akan menjadi contoh yang menginspirasikan penduduk di kawasan lain yang menghadapi situasi yang sama untuk bangkit.

Kita sudah failkan pencabaran akan keabsahan sekolah vernakular di Malaysia tetapi masih tertangguh di mahkamah. Mungkin bantahan rakyat boleh melengkapi perjuangan sistem sekolah satu aliran ini. InsyaAllah.

Aminuddin Yahaya
Pengerusi PEMBELA


503,150 pelarian Syria sudah kembali secara sukarela ke negara asal

ANKARA, 5 Zulkaedah 1443H, Ahad – Seramai 503,150 rakyat Syria – yang menjadi pelarian di Turki – telah kembali secara sukarela ke negara mereka.

Menteri Dalam Negeri Turki, Suleyman Soylu berkata, Ankara telah memberikan bantuan kemanusiaan paling banyak di dunia sepanjang empat tahun lalu.

Bagaimanapun, keadaan tidak memungkinkan untuk negara itu menerima lebih ramai pelarian.

Bercakap pada acara untuk projek Turki membina rumah di Idlib, Syria, Suleyman berkata, kempen ‘Bersama, Kita Berdiri Bersama Idlib’ yang dilancarkan pada 2020 atas arahan Presiden Recep Tayyip Erdogan bertujuan membina 20,000 rumah dalam fasa pertama.

Menteri menegaskan bahawa jumlah itu kini meningkat kepada 100,000.

Sebanyak 59,679 rumah telah dibina oleh organisasi dan institusi Turki; 45,903 daripadanya berada di wilayah Idlib, dan 13,776 berada di wilayah Euphrates Shield dan Olive Branch Operations. Lebih 51,000 keluarga telah ditempatkan di rumah-rumah berkenaan setakat ini.

Projek perumahan itu termasuk pembinaan 69 masjid, 24 pusat kesihatan, 68 sekolah, 23 taman permainan kanak-kanak, 26 kemudahan sosial, 95 telaga dan kedai roti, jelas Suleyman.

Beliau berkata, kerja-kerja pembinaan diteruskan di 15 masjid, enam sekolah dan 14 kemudahan sosial.

“Kami akan menyiapkan 100,000 rumah sebelum akhir tahun, kerana rumah ini menyelamatkan sekurang-kurangnya 600,000 pelarian daripada tinggal di dalam khemah,” katanya.- Agensi


‘Perkahwinan’ dengan PH jadikan UMNO bukan lagi parti keramat

BANGI, 23 Muharam 1445H, Khamis – Kerjasama antara Barisan Nasional (BN) – Pakatan Harapan (PH) pada pilihan raya akan datang bakal menjadikan UMNO bukan lagi sebuah parti keramat.

Malah, UMNO yang dahulunya dilihat parti terkuat dalam negara bakal berada di kedudukan kedua atau ketiga dalam gabungan berkenaan, kata Ahli Parlimen Arau, Tan Sri Shahidan Kassim.

“Kita ingatkan ini (hubungan BN dan PH) perkahwinan sementara untuk tempoh ini saja, tapi nampaknya akan bekerjasama sehingga pilihan raya akan datang.

“Ini bermakna UMNO bukan lagi parti keramat dan mungkin akan jadi parti nombor dua atau nombor tiga.

“Sekarang ini pun kedudukan parti dalam kalangan mereka, DAP mempunyai 40 kerusi, Parti Keadilan Rakyat (PKR) 31 kerusi dan UMNO 30 kerusi. UMNO jadi nombor tiga,” katanya.

Beliau berkata demikian mengulas kenyataan Presiden UMNO, Datuk Seri Ahmad Zahid Hamidi yang menyatakan janjinya akan terus bersama dengan PH begitu juga Gabungan Parti Sarawak (GPS) dan Gabungan Rakyat Sabah (GRS).

Menurutnya, seramai 148 Ahli Parlimen daripada semua parti itu akan terus setia menyokong kepimpinan Perdana Menteri, Datuk Seri Anwar Ibrahim.

Dalam pada itu, Shahidan berkata, Zahid sebenarnya bukan sahaja membawa beban kepada partinya sendiri tetapi turut menjejaskan PH.

Malah, Zahid tidak lagi sesuai untuk menjadi Presiden UMNO kerana dilihat menjadi beban kepada parti berkenaan.

“Kini seluruh dunia mengutuk Anwar kerana Timbalan Perdana Menterinya itu adalah individu yang terlibat dengan kes rasuah.

“Timbalan Pendakwa Raya, Datuk Raja Rozela Raja Toran yang mengetuai pasukan pendakwaan dalam perbicaraan rasuah dihadapi Zahid pun telah tarik diri ini kerja-kerja yang akan mengancam Anwar sebagai Perdana Menteri,” katanya.

Justeru, beliau secara terbuka mengajak ahli UMNO mengubah masa depan parti dengan menyokong Perikatan Nasional (PN).

Beliau pada masa sama mendakwa UMNO bakal berbaik dengan PN sekiranya kalah pada PRN ini.


‘Berwakaflah untuk jana ekonomi umat Islam’

BANGI, 22 Zulhijjah 1441H, Rabu – Selain pembinaan pusat tahfiz, umat Islam digalakkan juga untuk berwakaf bagi menjana ekonomi umat Islam, demikian kata Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman.

Beliau berkata, keperluan umat Islam pelbagai termasuk pembangunan ekonomi, justeru berwakaflah menurut urutan maslahah yang lebih penting.

Katanya, orang Islam bukan sahaja memerlukan pusat hafiz, tetapi juga perlu penguasaan dalam sektor ekonomi.

“Kita ada banyak tanah wakaf yang tidak dimajukan. Tapi bila tanya pihak berkuasa berkenaan di mana lokasi-lokasinya, pegawai jawab ‘rahsia’. Aduh, macam mana nak majukan kalau rahsia?,” soalnya.

Beliau berkata, kecenderungan orang Melayu Islam adalah mahu mewakafkan tanah untuk membina sekolah tahfiz, walaupun di lokasi yang tidak sesuai seperti di pinggir hutan kelapa sawit.

“Walhal kita sudah ada terlalu banyak sekolah tahfiz. Tahfiz sudah banyak, jadi berwakaflah untuk menjana ekonomi umat Islam,” katanya dalam ciapan di laman Twitter.

Beliau menegaskan, tanpa kuasa ekonomi, kuasa politik orang Islam pun akan menjadi lemah.

Bahkan, tanpa kuasa ekonomi juga, umat Islam akan dengan mudahnya dihina oleh kaum lain, kata Ustaz Mohd Hazizi.

Pada masa sama beliau mengingatkan supaya wakaf harta bukan atas tanah nama sendiri – daftarkan atas nama pemegang amanah, agar harta tak boleh dituntut sebagai pusaka oleh anak-anak selepas mati.

“Tak boleh dijual beli, dihibah dan diwasiatkan.

“Atau serahkan kepada Majlis Agama, sebagai tanah wakaf. Jangan timbul masalah di kemudian hari. Mati menjemput kita bila-bila masa,” katanya.


UNRWA nafi kekurangan bantuan makanan kepada pelarian di Gaza

GAZA, 4 Zulhijjah 1443H, Isnin – Jurucakap Agensi Pertubuhan Bangsa-Bangsa Bersatu (PBB) Untuk Pelarian Palestin (URNWA), Adnan Abu-Hasna menyangkal dakwaan kekurangan bantuan makanan untuk pelarian di Gaza.

“Laporan mengenai kekurangan bantuan makanan tidak tepat,” katanya sambil menegaskan bahawa bantuan makanan yang kini berada di gudang UNRWA cukup sehingga akhir tahun ini.

Kenyataan Abu-Hasna susulan dakwaan Barisan Popular bagi Pembebasan Palestin (PFLP) bahawa beliau mengumumkan UNRWA tidak akan dapat menyelesaikan program bantuan makanan pada akhir bulan ini.

Beliau juga menafikan bercakap kepada media mengenai isu berkenaan dan menekankan bahawa program bantuan makanan sedang berjalan.

Jurucakap itu juga berkata, UNRWA sedang bersiap sedia untuk membeli makanan bagi program bantuan tahun depan.

Mengenai gaji pekerja UNRWA pula, beliau berkata, tiada masalah dengan gaji bulan ini dan Ogos.

Katanya, Ketua Pesuruhjaya UNRWA, Philippe Lazzarini telah melawat lebih 60 negara di seluruh dunia bagi menggerakkan sokongan kepada badan antarabangsa itu.

Sebelum ini, UNRWA berkata, jurang antara defisit kewangan dan perbelanjaan telah dikurangkan, bagaimanapun agensi itu masih menghadapi cabaran kewangan. – Agensi


Perjumpaan pelan strategi Melayu, Islam Pulau Pinang

Oleh: Tun Abdul Hamid Mohamad

SAYA fikir, semenjak merdeka, tidak ada suatu masa di mana cabaran terhadap orang Melayu dan agama Islam di negara kita lebih teruk daripada 22 bulan negara ini berada di bawah pemerintahan Pakatan Harapan. Juga, tidak ada suatu masa di mana perpaduan orang Melayu lebih teruk daripada beberapa tahun kebelakangan ini.

Dalam tahun 2018, kita melihat kerajaan Persekutuan yang diterajui oleh orang Melayu selama 60 tahun tumbang walaupun peratusan penduduk orang Melayu/Islam adalah sebanyak 60 peratus. Sebabnya adalah kerana undi orang Melayu berpecah tiga kepada BN, PAS dan PH. BN (khususnya UMNO) dan PAS yang berlawan sama sendiri menjadikan perlawanan tiga penjuru dengan PH, menyebabkan PH menang dalam lebih kurang 30 kawasan Parlimen.

Kita tidak terima (we do not approve) sebarang perbuatan rasuah dan penyalahgunaan kuasa oleh sesiapa. Yang bersalah mesti dihukum. Tetapi, menyerahkan kuasa politik orang Melayu kepada orang bukan Melayu bukanlah caranya untuk mengatasi masalah itu.

Pengundi-pengundi Cina yang bersepadu di belakang DAP, disokong pengundi Melayu yang termakan diayah pemimpin-pemimpin Melayu dalam PH, memberi kemenangan kepada PH.

Dalam masa 22 bulan berikutnya, orang Melayu merasa dan melihat akibat kesilapan mereka.

Ada yang sedar, ada yang tidak dan ada yang tidak mahu sedar. Yang benar-benar sedar (Kumpulan Pertama) terdiri daripada pemimpin masyarakat, rakyat jelata, pesara dan NGO-NGO bebas yang tidak berkepentingan. Mereka merasa dan melihat sendiri kesan apa yang dilakukan oleh kerajaan PH dan penyokong-penyokongnya. Mereka serik dan mereka benar-benar mahukan orang Melayu bersatu semula, lupakan parti, lupakan jawatan dan kedudukan dan tumpukan kepada usaha menangani cabaran yang dihadapi itu.

Saya pergi dahulu kepada kumpulan yang tidak sedar, atau lebih tepat tidak mahu sedar (Kumpulan Kedua) kerana perbincangan saya mengenai mereka adalah amat ringkas. Mereka adalah terdiri daripada pemimpin-pemimpin PKR, BERSATU-Mahathir dan Amanah dan penyokong-penyokong mereka. Mereka pertahankan pendirian parti mereka kerana mereka mendapat faedah daripadanya. Noktah.

Ada yang sedar tetapi kepentingan menyebabkan mereka sangsi akan akibat perpaduan (Kumpulan Ketiga). Mereka itu terdiri khususnya daripada pemimpin-pemimpin UMNO dan PAS. Mereka nampak kesan kesilapan mereka. Tetapi, mereka khuatir akan kesan perpaduan: mereka khuatir kiranya dalam PRU15, mereka kehilangan peluang menjadi calon ahli Parlimen atau DUN. Pemimpin-pemimpin bawahan khuatir terlepas peluang jawatan-jawatan yang diberi sebagai imbuhan kerana menyokong partinya. Maka, mereka sangsi terhadap perpaduan.

Tetapi, alhamdulillah, Allah memberi petunjuk kepada pemimpin-pemimpin UMNO dan PAS. Akibatnya, mereka bersetuju mengadakan Muafakat Nasional yang menggerunkan PH. Kemenangan di kesemua PRK selepas diadakan muafakat itu, telah menyebabkan parti-parti bukan Melayu yang mengutuk UMNO dan mengancam akan keluar dari BN, menghampirinya semula dan memberi sokongan kepada BN semula. Malah, Gerakan yang begitu teruk mengutuk UMNO dan keluar dari BN pun hendak kembali kepada BN semula. Begitu tebal muka mereka.

Perpaduan ini melangkah selangkah lagi apabila sebahagian daripada pemimpin-pemimpin BERSATU yang dipimpin oleh TS Muhyiddin dan sebahagian daripada pemimpin-pemimpin PKR yang diketuai DS Azmin Ali membawa keluar pengikut-pengikutnya dan menyertai UMNO, PAS dan beberapa buah parti di Sabah dan Sarawak untuk menggulingkan Kerajaan PH dan menubuhkan Kerajaan PN.

Tidak boleh dinafikan, penukaran kerajaan itu melegakan orang Melayu dan Islam. Tidak boleh dinafikan bahawa rakyat miskin daripada semua bangsa dan agama telah merasa nikmatnya, terutama sekali semasa berhadapan dengan bencana COVID-19 itu. Tidak boleh dinafikan bahawa ia telah mententeramkan negara, khususnya daripada ancaman perselisihan kaum dan agama.

Tetapi, ia tidak memuaskan dari segi mewujudkan perpaduan Melayu. Betul, kebanyakan orang Melayu menolak PH, tetapi yang menyebabkan masalah adalah pemimpin-pemimpin dalam gabungan PN itu sendiri.

Mula-mula kita lihat tindakan Perdana Menteri. Kita mengharapkan beliau akan mengambil kesempatan itu untuk menubuhkan sebuah kerajaan perpaduan Melayu dan Bumiputera. Sebaliknya beliau lebih mementingkan survival beliau sebagai Perdana Menteri. Maka, beliau lebih mengutamakan orang-orang daripada parti beliau sendiri dan yang baru melompat masuk ke parti beliau dan juga dari Sabah dan Sarawak yang memberi sokongan kepada beliau, menyebabkan ternampak seolah-olah ada tawar-menawar. Pemimpin-pemimpin UMNO yang berkemungkinan menggerhanakan beliau, diketepikan. Dalam hal ini, mungkin DS Zahid Hamidi juga memain peranan, juga untuk survival dirinya.

Maka, UMNO yang mempunyai bilangan ahli Parlimen yang terbanyak merasa terpinggir. Memikirkan bahawa ia berkemungkinan menambahkan bilangan kerusi Parlimen dan meperolehi jawatan Perdana Menteri, pemimpin-pemimpin UMNO mendesak supaya diadakan PRU15 dengan segera. Tetapi Presidennya, DS Zahid tidak bersetuju, mungkin kerana beliau mempunyai perkiraan lain, sesuai dengan kepentingannya. TS Muhyiddin juga tidak bersetuju kerana beliau tidak yakin dengan prestasi partinya sendiri manakala PAS menyokong DS Muhyiddin dengan harapan dapat memujuknya memberikan wang ihsan petrolium kepada Terengganu dan Kelantan.

PAS cuba mendapat wang ihsan petrolium daripada Kerajaan Persekutuan semenjak pemerintahan PH dengan menyatakan sokongan terhadap Tun Dr. Mahathir, seolah-olah tidak kisah dengan apa yang dilakukan oleh Kerajaan PH dan penyokong-penyokongnya terhadap hak dan kepentingan orang Melayu dan kedudukan agama Islam. Mungkin hujah yang diberikakan PAS ialah Tun Dr, Mahathir adalah lebih baik daripada DS Anwar, satu pusingan-U daripada pendirinya pada suatu masa dahulu, apabila PAS menolak tuduhan liwat terhadap DS Anwar dan menggelarkan Dr Mahathir sebagai Maha Firaun.

Apabila TS Muhyiddin menjadi Perdana Menteri, hingga sekarang, PAS memberi sokongan tidak berbelah bahagi kepadanya, malah menjadi ahli PN yang didaftarkan sebagai sebuah parti politik, membelakangkan Muafakat Nasional yang ditubuhnya lebih awal, dengan UMNO. Adakah ia bersekongkol dengan BERSATU untuk meminggirkan UMNO? Semua itu menampakkan seolah-olah PAS lebih mementingkan wang ihsan petrolium daripada perpaduan Melayu/Islam.

Sampai kepada BERSATU, saya berkali-kali berkata, dengan tsunami patah balik orang Melayu dan tanpa undi orang Cina, jika ia bertanding sendiri, walaupun dengan sokongan kumpulan bekas-PKR yang diketuai DS Azmin Ali (dengan syarat PAS tidak mengkhianati Muafakat Nasional dengan UMNO), BERSATU bernasib baik jika ia boleh memenangi bilangan kerusi Parlimen yang boleh dikira dengan jari tangan. Keadaan mungkin lebih teruk apabila Tun Dr Mahathir menubuh Pejuang.

Maka, kita lihat cubaan BERSATU untuk menarik ahli-ahli Parliman UMNO menyertainya. Ini telah dilakukan oleh Tun Dr Mahathir semenjak kekalahan BN dalam PRU14, tetapi kegagalannya mula nampak apabila BN memenangi beberapa PRK berturut-turut. Tamparan terakhir kepada Tun Dr Mahathir ialah apabila parti Bersatunya sendiri yang berpecah dan menyertai PN untuk menumbangkan Kerajaan PH dan menafikannya daripada menjadi Perdana Menteri semula.

Keresahan BERSATU menyebabkan ia membuka keahliannya kepada orang bukan Melayu, satu usaha yang sia-sia.

Kita perhatikan, dalam membuat sesuatu keputusan, orang politik hanya memikirkan kepentingan diri dan (pemimpin-pemimpin) parti di masa terdekat. Mereka akan bersahabat atau bermusuh pada sesuatu masa jika ia memberi keuntungan material segera kepada mereka. Bukan mereka tidak langsung mempunyai tujuan bersama, tetapi cuma setakat ia menguntungkan mereka pada masa itu, atau untuk mengelak kekalahan pada masa itu. Mungkin itulah politik!

Biar apa pun, kita mesti akui peranan baik yang dimainkan oleh mereka semua dalam tempoh tujuh bulan kebelakangan ini.

TS Muhyiddin dan pemimpin-pemimpin BERSATU berjasa kerana keluar daripada PH dan menyebabkan tumbangnya Kerajaan PH.

TS Muhyiddin, dengan parcaturan politiknya, berjaya menafikan PH daripada berkuasa semula sudah selama tujuh bulan, walaupun harga yang dibayar amat tinggi.

UMNO, walaupun merungut, tidak menarik balik sokongannya kepada TS Muhyiddin dan Kerajaan PN, dengan itu mengelak PH berkuasa semula. Sama ada DS Zahid mempunyai perkiraan peribadi lain tidak mengapalah, asalkan PH tidak berkuasa semula.

Sokongan padu PAS kepada TS Muhyiddin menyelamatkan kedudukan TS Muhyiddin dan mengekalkan kerajaan PN hingga sekarang, tidak kiralah apa motifmya.

Tetapi keputusan yang dibuat atas kepentingan politik semata-mata, akan ternyata kurang arif dan merugikan negara. Misalnya keputusan mengadakan dan menambah sekolah vernakular untuk mengambil hati pengundi Cina dan, baru-baru ini, keputusan TS Muhyiddin mengenai isu berkaitan dengan hasil petrolium di Sarawak. (Berkenaan Terengganu dan Kelantan, sila baca rencana saya bertajuk Pencapaian Tuan Guru Nik Aziz (24 05 2017) dalam laman web saya.)

Tetapi, kita memerlukan rakan seperjuangan yang berpanjangan untuk mempertahankan hak dan kepentingan orang Melayu/Islam selagi adanya negara kita Malaysia, bukan setakat PRU15. Ini rancangan jangka panjang.

Dalam ucapan ringkas ini, saya tinggalkan itu dahulu. Kita tumpukan kepada isu segera yang mendesak dahulu. Isu paling mendesak bagi orang Melayu/Islam di Malaysia hari ini ialah mengelak PH menang PRU15 dan berkuasa semula. Yang lain adalah sampingan.

Untuk menang PRU15 parti-parti Melayu di luar PH perlulah mengelak berlawan sama sendiri. Saya tidak kisah jika mereka bertanding di kawasan majoriti Melayu di mana BN atau PN meletak calon bukan Melayu asalkan mereka tidak menyebabkan calon PH menang.

Dalam hal ini, orang Melayu perlu belajar daripada orang Cina dan meniru cara mereka bertindak. Walau pun di luar mereka nampak berpuak-puak, di belakang mereka bermuafakat. Mereka mempunyai persefahaman dalam hal-hal yang menguntungkan atau merugikan mereka dan mereka bersatu untuk memperjuangkannya atau menentangnya.

Persefahaman orang Melayu ini hendaklah meliputi parti-parti Melayu dari peringkat Persekutuan hinggalah ke negeri dan daerah, supaya semua dapat bertindak bersama.

Siapakah yang akan memulakan usaha untuk mewujudkan persefahaman itu? Kita tidak boleh mengharapkan parti politik sebab mereka tidak percaya antara satu sama lain. Lagi pula, mereka masing-masing mempunyai ego yang tebal.

Maka, NGOlah yang perlu menggerakkannya. Tetapi, NGO-NGO Melayu mestilah kuat dan bersatu. Jika NGO-NGO Melayu tidak dapat bersatu pun, sekurang-kurangnya mereka hendaklah mempunyai persefahaman mengenai isu-isu yang merugikan atau menguntungkan orang Melayu dan Islam dan mereka hendaklah sekata dan bertidak bersama. Ini adalah cabaran kepada NGO-NGO Melayu/Islam. Jika UMNO dan PAS boleh mewujudkan Muafakat Nasional, tidak ada sebab mereka tidak boleh melakukan perkara yang sama di antara mereka.

Dalam mewujudkan persefahaman dan kerjasama di antara parti-parti politik dan NGO-NGO Melayu, kita tidak perlu merombak parti, persatuan dan kumpulan atau menubuh satu pertubuhan baru. Yang perlu ialah mereka mempunyai persefahaman untuk mengambil pendirian bersama dan bertindak bersama jika timbul sesuatu isu yang mencabar atau merugikan hak dan kepentingan orang Melayu.

Kecuaian orang Melayu untuk berbuat demikian, antara lain, telah memperlihatkan pertambahan bilangan sekolah jenis kebangsaan Cina yang mendadak dan tuntutan-tuntutan Dong Zong yang melampau yang, kesannya, ialah mengiktirafkan dan mewujudkan satu sistem persekolahan yang selari dengan sistem persekolahan kebangsaan. UMNO takut tidak mendapat undi orang Cina. PAS sibuk mengkritik UMNO, NGO-NGO Melayu masing-masing bertindak sendiri atau tidak langsung. Yang untung adalah orang Cina.

Kita tidak mahu hal seperti itu berulang, malah kita mahu memperbetulkan kesilapan yang telah berlaku itu, seberapa boleh.

Itulah cabaran kepada orang Melayu. Sanggupkah mereka mengenepikan kepentingan diri demi untuk mempertahankan kepentingan bangsa dan agama?

Biar apa pun kita perlu mencuba dan saya sarankan NGO-NGO bersatu tujuan sesama mereka terlebih dahulu dan memulakan risikan di kalangan parti-parti politik Melayu dan menjadi pengurus tidak rasmi bagi membincang isu-isu yang timbul dari masa ke semasa.

Jika muafakat antara UMNO dan PAS boleh berlaku, persefahaman antara parti-parti politik dan NGO-NGO Melayu/Islam mengenai isu-isu yang melibatkan orang Melayu dan Islam adalah lebih mudah. Ia tidak melibatkan pembahagian kerusi pilihanraya; ia tidak melibatkan jawatan dalam Kabinet, GLC, dan lain-lain.

Saya tahu Tan Sri, Dato’-Dato’, tuan-tuan dan puan-puan adalah anak Pulau Pinang, demikian juga saya. Tumpuan tuan-tuan dan puan-puan adalah khusus kepada Pulau Pinang. Tetapi, Pulau Pinang adalah sebahagian daripada Malaysia. Segala perubahan yang berlaku di Malysia juga memberi kesan kepada Pulau Pinang.

Saya lahir di zaman pemerintahan Jepun, melalui Malayan Union, Persekutuan Tanah Melayu, pemberontakan Kominis, perjuangan menuntut kemerdekaan, penubuhan Malaysia, Konfrantasi Indonesia, Mei 13, Mageran, Dasar Ekonomi Baru, kekalahan Kerajaan BN, tumbangnya Kerajaan PH dan pemerintahan Kerajaan PN.

Di Pulau Pinang saya melihat sambutan Pertabalan Queen Elizabeth II; saya melihat PRU1 (tahun 1955) hingga yang terakhir setakat ini (PRU14); saya melihat Pulau Pinang di bawah Kerajaan Perikatan (era Wong Po Nee); saya melihat Pulau Pinang di bawah Gerakan (era Lim Chong Eu, di luar dan di dalam Perikatan/BN) dan saya melihat Pulau Pinang di bawah pemerintahan DAP, hingga sekarang.

Memandang kebelakang, orang Melayu terlalu pemurah. Dalam PRU1 (1955), sepatutnya jawatan Ketua Menteri diambil oleh UMNO, tetapi UMNO bermurah hati menyerahkannya kepada MCA. Di era Lim Chong Yu, ia manjadi “hak tradisional” orang Cina, sehingga, pernah, pada suatu masa dalam tahun 1990an, walaupun UMNO mempunyai bilangan kerusi yang lebih daripada Gerakan, jawatan itu tetap diberi kepada Gerakan. UMNO hanya berpuas hati dengan jawatan Timbalan Ketua Menteri.

Lihatlah bagaimana kita melepas peluang hingga sekarang kita tidak lagi berpeluang.

Terus terang, saya sendiri menerima hakikat bahawa kita sudah tidak berpeluang lagi menebus jawatan itu hinggalah Dr. Zaki, Us. Azizee dan En. Luqman (yang saya tidak kenali sebelumnya) menziarah saya pada 30 Ogos 2020.

Dr. Zaki membawa satu berita yang merupakan cahaya di hujung terowong: orang Melayu adalah penduduk majoriti di Pulau Pinang.

Tetapi itu hanyalah permulaan perjalanan 1,000 batu. Ia tertakluk kepada syarat-syarat berikut:

1. Kawasan pilihan raya majoriti Melayu hendaklah lebih banyak daripada kawasan majoriti bukan Melayu.

2. Jumlah orang Melayu yang berpindah keluar daripada Pulau Pinang tidak melebihi bilangan orang bukan Melayu yang berbuat demikian;

3. Tidak ada perpindahan pengundi bukan Melayu dari kawasan majoriti besar orang bukan Melayu ke kawasan majoriti kecil orang Melayu seperti Vdari George Town ke Seberang Perai;

4. Orang Melayu yang berhak mengundi mestilah mendaftar dan mengundi; dan

5. Orang Melayu bersepadu mengundi PN atau BN.

Ini perlu diberi perhatian dan diambil tindakan oleh parti-parti dan NGO-NGO Melayu Pulau Pinang. Saya fikir, tuan-tuan boleh mengambil inisiatif untuk mendapat persefahaman dan kerjasama NGO-NGO Melayu dan parti-parti politik Melayu untuk bertindak bersama dalam menangani isu-isu ini, sebagai langkah permulaan, di peringkat negeri Pulau Pinang.

Untuk berkesan, idea ini perlulah diketengahkan ke peringkat Persekutuan. Tuan-tuan jangalah merasa kerdil untuk melakukannya. Tidak ada sesiapa yang terlalu kecil untuk mengemukakan sesuatu idea yang terlalu besar.

Sekian. Terima kasih.

NOTA: Ucapan ini ditulis dan dirakamkan sebelum DS Anwar Ibrahim mengumumkan beliau mempunyai sokongan majoriti di Parlimen.


Keputusan PRN, PRK Kuala Terengganu diwartakan

PUTRAJAYA, 13 Safar 1445H, Rabu – Keputusan dan penyata pengundian selepas penjumlahan rasmi undi Pilihan Raya Negeri (PRN) di enam negeri telah diwartakan semalam, kata Suruhanjaya Pilihan Raya (SPR).

Setiausaha SPR, Datuk Ikmalrudin Ishak berkata, pewartaan itu turut melibatkan Pilihan Raya Kecil (PRK) Parlimen Kuala Terengganu yang diadakan serentak dengan PRN pada 12 Ogos lepas.

“Pewartaan itu adalah selaras dengan kehendak di bawah Peraturan-Peraturan Pilihan Raya (Penjalanan Pilihan Raya) 1981,” katanya dalam kenyataan hari ini.

Pengundian bagi PRN di Selangor, Negeri Sembilan, Pulau Pinang, Kelantan, Terengganu dan Kedah serta PRK Parlimen Kuala Terengganu berlangsung pada 12 Ogos lepas.

Pada 13 Ogos lepas, Pengerusi Suruhanjaya Pilihan Raya (SPR) Tan Sri Abdul Ghani Salleh berkata, Terengganu mencatatkan peratusan keluar mengundi tertinggi berbanding lima negeri yang melaksanakan PRN iaitu sebanyak 74.79 peratus.

Beliau berkata, Kedah mencatatkan peratusan pengundian 73.86 peratus, Pulau Pinang (72.67), Selangor (72), Negeri Sembilan (68.35) manakala Kelantan pula 60.96 peratus.- Bernama


KKM teliti data sebelum benar individu lengkap vaksin rentas negeri

PUTRAJAYA, 20 Syaaban 1442H, Jumaat – Kementerian Kesihatan (KKM) sedang meneliti data teknikal serta klinikal berkaitan kesihatan di negara ini susulan cadangan membenarkan individu yang telah lengkap menerima dua dos suntikan vaksin COVID-19 untuk merentas negeri.

Menterinya Datuk Seri Dr Adham Baba berkata cadangan memberi kebenaran rentas negeri itu telah dibincangkan di peringkat Majlis Keselamatan Negara (MKN) dengan Perdana Menteri Tan Sri Muhyiddin Yassin sendiri mengutarakan dan memberi penekanan terhadap perkara itu.

“Saya bersetuju dengan Perdana Menteri. Kebenaran rentas negeri apabila selesai vaksinasi sewajarnya kita berikan sebagai insentif seterusnya menggalakkan orang ramai untuk dapatkan vaksin COVID-19,” katanya kepada pemberita selepas Majlis Penyampaian Hadiah bagi Kempen MyDebit di KKM di sini, hari ini.

Semalam, Muhyiddin berkata individu yang telah melengkapkan dua dos suntikan vaksin COVID-19 mungkin dibenar untuk merentas negeri malah mereka juga mungkin boleh ke luar negara dan keputusan mengenai perkara itu akan dibuat pada mesyuarat MKN.

Dr Adham berkata buat masa ini, kebenaran rentas negeri hanya dibenarkan kepada individu yang terlibat dalam sektor perkhidmatan perlu serta pelancong melibatkan kawasan Perintah Kawalan Pergerakan Pemulihan dengan menggunakan agensi pelancongan berdaftar bagi mengelak risiko jangkitan COVID-19.

“Bagi pergerakan rentas negeri memang ada kes COVID-19 direkodkan namun tiada kluster,” katanya.

Selain itu, beliau menegaskan individu yang telah lengkap melalui proses vaksinasi masih perlu mematuhi prosedur operasi standard (SOP) bagi mencegah penularan COVID-19.

“Mereka (yang telah divaksin) ini tidak terlepas daripada perlu menggunakan pelitup muka, mengamalkan kebersihaan dan menjaga penjarakan fizikal,” katanya.

Mengenai Fasa kedua Program Imunisasi COVID-19 Kebangsaan pada 17 April ini, Dr Adham berkata pihaknya telah melakukan persiapan rapi di 600 Pusat Pemberian Vaksin (PPV) bagi memastikan proses vaksinasi berjalan lancar.

“Pendaftaran untuk menerima vaksin perlu dipertingkat dan ia boleh dibuat melalui aplikasi MySejahtera, talian hotline atau bersemuka dengan hadir ke fasiliti kesihatan,” katanya.

Beliau berkata seramai 9.4 juta penerima vaksin disasarkan dalam fasa kedua melibatkan golongan berisiko tinggi antaranya warga emas, pesakit kronik, orang kurang upaya (OKU) dan individu mempunyai komorbiditi.

“Setakat hari ini, seramai 498,468 individu telah menerima suntikan dos pertama vaksin COVID-19 dan dalam beberapa hari lagi, angka 500,000 terima dos pertama akan tercapai,” katanya. – Bernama


Sultan Brunei kini pemerintah paling lama di dunia

LONDON, 13 Safar 1444H, Sabtu – Sultan Brunei kini merupakan raja paling lama berkhidmat di dunia selepas kematian Ratu Elizabeth II pada Khamis.

Sultan Hassanal Bolkiah – yang menaiki takhta pada 1967 – telah memerintah selama 54 tahun 339 hari.

Pemerintahannya empat tahun lebih lama daripada pemerintahan Ratu Denmark Margrethe II, yang kini merupakan pemerintah kedua paling lama memerintah di dunia.

Sebelum kematiannya yang mengejut pada Khamis, Ratu Elizabeth II adalah pemerintah paling lama berkhidmat di dunia.

Jubli Platinum Ratu Elizabeth II – menandakan 70 tahun sejak pertabalannya – disambut pada Jun.

Baginda dilaporkan berkawan baik dengan Ratu, dengan kesultanan dan Britain menikmati hubungan rapat yang ditandai dengan beberapa persatuan istiadat.

Anggota kerabat diraja Brunei memegang beberapa jawatan kehormat dalam Angkatan Tentera British.

Sultan Hassanal Bolkiah dinobatkan sebagai kesatria oleh Ratu – penghormatan yang turut diberikan kepada bapanya – dan kedua-duanya bertemu pada majlis-majlis khidmat di London serta ibu kota Brunei, Bandar Seri Begawan. – Agensi


Kekeliruan pembatalan Ordinan Darurat satu krisis Perlembagaan

Oleh Ainul Illia Meor Suzurudin

BANGI, 20 Zulhijjah 1442H, Jumaat – Kekeliruan berhubung status pembatalan Ordinan Darurat yang dinyatakan oleh kerajaan berkuat kuasa pada 21 Julai 2021 berpotensi untuk membawa kepada krisis Perlembagaan, kata penganalisis politik.

Dr Mazlan Ali yang merupakan Pensyarah Kanan Pusat Perdana, Fakulti Razak, Universiti Teknologi Malaysia (UTM) berkata, Yang di-Pertuan Agong telah menzahirkan rasa dukacita dengan kenyataan yang telah dibuat di Parlimen pada 26 Julai lalu bahawa kerajaan telah membatalkan semua Ordinan Darurat yang telah dimasyhurkan oleh Seri Paduka sepanjang tempoh darurat walhal pembatalan belum lagi diperkenan.

Sedangkan hasrat Seri Paduka Baginda bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan telah tidak dilaksanakan.

Mengulas perkara itu, Dr Mazlan berkata, masih ada ruang antara kerajaan untuk memperbaiki keadaan ini.

“Peguam Negara boleh memberi nasihat yang betul kepada kerajaan,” katanya ketika dihubungi Ismaweb.net, hari ini.

Sementara itu, tuntutan supaya Perdana Menteri meletak jawatan pula hadir daripada sentimen di mana timbulnya persepsi bahawa kerajaan tidak menyokong hasrat Seri Paduka Baginda atau disifatkan sebagai penderhakaan.

“Soal letak jawatan atau tidak itu bergantung kepada keputusan Ahli-ahli Parlimen. Pembangkang tidak berpuas hati adalah lazim kerana pembangkang mahu supaya ordinan ini dibahaskan di Parlimen.

“Maka, soal yang lebih penting saya lihat di sini adalah Ahli Parlimen kerajaan dan pembangkang mesti fokus kepada hasrat tuanku untuk kita sama-sama selesaikan isu pandemik COVID-19 yang sangat berbahaya ini, yang boleh merosakkan ekonomi negara dan kehidupan rakyat serta nyawa rakyat kerana kes yang makin bertambah,” katanya.

Mengulas lanjut mengenai desakan supaya Muhyiddin berundur, Dr Mazlan berkata, ia bergantung kepada perkembangan selepas ini.

“Selagi Muhyiddin mendapat sokongan Ahli Parlimen yang cukup, maka kerajaan tidak tergugat. Kerajaan juga boleh teruskan dalam sidang akan datang pada September nanti untuk meneruskan perbahasan, perincikan Ordinan Darurat.

“Soal-soal teknikal boleh diselesaikan. Peguam Negara perlu teliti perkara ini dan kerajaan boleh selesaikan,” katanya.

Pun begitu, beliau menegaskan bahawa hubungan antara kerajaan dengan istana perlu dijaga.

Ini kerana, Seri Paduka Baginda dalam dua surat yang diterbitkan Istana Negara jelas menzahirkan kekecewaan atas pembatalan Ordinan Darurat, kerana seolah-olah hasrat Seri Paduka tidak disokong oleh kerajaan yang memberi nasihat kepada Seri Paduka sendiri.

Menyentuh mengenai kerajaan interim pula, beliau berkata, ia hanya akan berlaku apabila ada gerakan daripada Ahli Parlimen yang bersepakat menarik sokongan daripada Muhyiddin.

“… dan kalau boleh dibuktikan di Parlimen, maka YDPA boleh memanggil seorang yang lain untuk membentuk kerajaan.

“Jika tidak ada sokongan jelas, Tuanku boleh menubuhkan kerajaan interim. Yang boleh memfokuskan sepenuhnya kepada isu pandemik COVID-19.

“Pada pandangan saya, kita kurangkan pergeseran antara Ahli Parlimen, kerajaan dengan pembangkang. Kerana kita lihat ada musibah lebih besar, jangkitan COVID-19 dengan varian baharu, kadar kematian pun meningkat, ini perkara yang perlu difokuskan terlebih dahulu. Kurangkan politiking supaya sama-sama kita dapat fokus ke arah kebaikan negara,” katanya.


PEMBELA tempelak Majlis Gereja enggan berdialog isu Kalimah Allah

BANGI, 7 Syaaban 1442H, Ahad – Keengganan Majlis Gereja Malaysia (CCM) untuk menyertai dialog secara ilmiah bersama ilmuan-ilmuan Islam di Malaysia tidak ubah seperti indikator kuat bahawa ada sesuatu yang disembunyikan.

Terdahulu FMT melaporkan, CCM menolak cadangan dialog antara sarjana Islam dan Kristian bagi menyelesaikan kontroversi penggunaan kalimah ‘Allah’ oleh orang bukan Islam.

Presidennya, Melter Jiki Tais berkata, usul itu yang dicadangkan Menteri Dalam Negeri, Datuk Seri Hamzah Zainudin ‘tidak sesuai’ kerana kerajaan sudah memfailkan rayuan terhadap keputusan Mahkamah Tinggi, baru-baru ini.

Pelik dengan keputusan CCM itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, seolah-olah mereka tidak mahu ada sesuatu yang terbongkar dengan lebih dalam lagi.

“Apatah lagi jika ada strategi mereka terdedah.

“Mengapakah Majlis Gereja ini terlalu senyap padahal merekalah badan atau institusi autoriti bagi agama Kristian? Isu-isu lain yang tiada kaitan pandai pula mereka berbunyi.

“Jika mereka inginkan ketenteraman dan keharmonian seperti yang selalu dicanang-canangkan, mereka pasti akan pantas menolak penyalahgunaan kalimah Allah ini atau sekurang-kurangnya memberikan penjelasan umum,” katanya dalam satu kenyataan, hari ini.

Beliau turut melontarkan persoalan sama ada CCM takut untuk berhujah secara ilmiah walaupun di dalam dialog tertutup.

“Atau sebenarnya masih terkial-kial ‘mengumpul hujah’?

“Kita mahu berdialog secara tertutup sahaja, belum lagi ajak berdialog secara terbuka dan jauh sekali berdebat. Maka tidak perlulah takut,” katanya sinis.

Isu penggunaan kalimah Allah kembali hangat apabila Mahkamah Tinggi membenarkan penganut Kristian seluruh negara menggunakan kalimah Allah dalam penerbitan pendidikan agama itu.

Selain perkataan Allah, tiga lagi perkataan lain yang dibenarkan ialah Baitullah, Kaabah dan solat.


Isu logo halal: Teruskan BMF, jangan putus asa cari produk muslim

BANGI, 24 Jamadilawal 1442H, Jumaat – Umat Islam disarankan supaya terus menyokong kempen Beli Produk Muslim (BMF) dan mengutamakan barangan keluaran orang Islam.

Saranan itu dibuat Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari susulan isu penggunaan logo halal tanpa kebenaran membabitkan produk makanan jenis mi segera.

Kelmarin, Kementerian Perdagangan Dalam Negeri dan Hal Ehwal Pengguna (KPDNHEP) Selangor merampas lebih sejuta pek mi segera dianggarkan bernilai RM1.49 juta.

Ini selepas KPDNHEP negeri menjalankan serbuan ke atas premis terbabit yang dipercayai menggunakan logo hala Jabatan Kemajuan Islam Malaysia (Jakim) walaupun telah dibatalkan sejak Oktober tahun lalu.

Penarikan sijil halal itu berikutan kegagalan syarikat berkenaan mematuhi standard pemegang sijil halal seperti ditetapkan Jabatan Agama Islam Selangor (Jais), selain premis yang kotor dan bahan mentah diletakkan di atas lantai kilang.

“Alhamdulillah. Tak banyak, hanya 1 juta pek mi segera sahaja yang dirampas olehe KPDNHEP kerana menggunakan logo halal tanpa kebenaran.

“Ingatlah wahai sahabat-sahabat semua, utamakan produk muslim. Terus istiqomah dan jangan putus asa mencari produk muslim,” kata Izzat dalam kenyataan.


Belajar dari kesilapan lalu, sekat segera kemasukan pelancong China

BANGI, 10 Jamadilakhir 1444H, Selasa – Tindakan sambil lewa Kerajaan Malaysia dalam mengekang kemasukan pelancong asing dari China amat mengecewakan.

Sedangkan negara-negara maju dunia seperti Australia, Kanada, Jepun, Sepanyol dan negara Eropah lain mula menyekat atau mengetatkan kemasukan pelancong dari China susulan kes harian COVID-19 di negara tersebut terus meningkat.

Selain itu, Belgium juga mula menguji sampel air kencing dari sistem kumbahan pesawat dari China kerana telah hilang ‘kepercayaan’ terhadap hasil ujian atau laporan dari warga negara itu malah Amerika Syarikat (AS) juga bakal melakukan perkara yang sama, kata Ir Ts Muhammad Lukman Al Hakim Mohamad.

Naib Presiden BERJASA itu berkata, Kerajaan Malaysia sepatutnya belajar dari kesilapan lalu dan pengalaman pahit menghadapi gelombang pandemik COVID-19 sepanjang tahun 2020 dan 2021 dengan mengetatkan kemasukan pelancong asing dari China ke dalam negara ini.

Tegasnya, keselamatan dan kesihatan rakyat tempatan harus diutamakan, bukannya haloba dengan kemasukan pelancong yang bakal menyumbang kepada perkembangan ekonomi dan hasil pendapatan negara.

“Kenapa pimpinan kita masih berdiam diri? Adakah keuntungan hasil industri pelancongan lebih penting dari kesihatan dan keselematan warganegara Malaysia?

“Jawapan seperti, ‘Jika kita mengetatkan kemasukan warga China, mereka akan melakukan perkara yang sama terhadap warga Malaysia yang ingin melancong ke sana. Kasihanlah mereka’ sama sekali tidak boleh diterima dan menunjukkan kedangkalan pemikiran yang kronik.

“Sesal dahulu pendapatan, sesal kemudian tidak berguna!” tegasnya dalam kenyataan, hari ini.

Terdahulu, beberapa pihak meminta kerajaan mengambil langkah menyekat dahulu kemasukan pelancong dari China berikutan ketika ini keadaan penularan jangkitan virus COVID-19 di republik berkenaan masih teruk.

Bahkan ada juga yang menyuarakan kebimbangan terjadinya ulangan peristiwa awal 2020 apabila kerajaan lewat mengambil tindakan sekatan ketat.


Penceroboh musnah jambatan kebun haram, kebiadaban serupa komunis

BANGI, 25 Zulkaedah 1442H, Selasa – Tindakan pekebun haram di Hutan Simpan Batu Talam, Raub memusnahkan jambatan di sekitar kawasan itu disifatkan sebagai kebiadaban yang ‘luar biasa’, kata Haji Aminuddin Yahaya.

Pengerusi Pertubuhan-Pertubuhan Pembela Islam (PEMBELA) itu mengakui tidak pernah mengetahui ‘taktik’ berkenaan dalam berdepan dengan penguat kuasa, melainkan pada zaman pengganas komunis dahulu.

Memandangkan hutan di Raub adalah sarang serta kubu kuat komunis, beliau percaya kebiadaban kumpulan pekebun haram itu lahir daripada keberanian yang dipupuk kerana yakin ada pihak berjawatan akan mempertahankan tindakan mereka.

“Malah, mereka yang mempertahankan itu sudah menunjukkan perangai biadab pada pihak penguat kuasa dengan penuh angkuh.

“Apa yang kita boleh harapkan kerana ianya sudah dapat dijangka, pemimpin ‘tunjuk taring’ biadab; maka pengikut pun pasti akan turut biadab berkali-kali ganda,” katanya dalam kenyataan, hari ini.

Beliau berkata demikian mengulas laporan media hari ini berhubung empat jambatan simen di kawasan Hutan Simpan Batu Talam, Raub dirobohkan dipercayai angkara pekebun haram durian Musang King.

Tindakan itu menyebabkan operasi pihak berkuasa untuk memusnahkan kebun berkenaan terhenti apabila anggota penguat kuasa terpaksa mengambil masa panjang untuk membaiki jambatan tersebut.

“Kita juga difahamkan bahawa kira-kira tanaman durian secara haram seluas 101 hektar atau 250 ekar dalam Hutan Simpan Batu Talam itu.

“Satu padang bola adalah lebih kurang 1.8 ekar, anda pandai-pandailah kira dan bayang besar mana pencerobohan itu berlaku,” kata Aminuddin.

Justeru, Aminuddin mendesak Suruhanjaya Pencegahan Rasuah Malaysia (SPRM) supaya segera menyiasat kes berkenaan, kerana percaya isu pencerobohan tanah pasti membabitkan rasuah serta salah guna kuasa, apatah lagi membabitkan skala besar 250 ekar.

“Kepada pihak penguat kuasa, kami rakyat Malaysia menyokong penuh akan usaha ini kerana kami yakin jika operasi ini berjaya, maka kita akan berjaya dalam operasi-operasi membanteras pencerobohan lain di serata negeri Pahang, malah seluruh Malaysia,” katanya.


Kes COVID-19 menurun, Jepun tetap lanjut darurat hingga 7 Mac

TOKYO, 21 Jamadilakhir 1442H, Rabu – Jepun melanjutkan perintah darurat di ibu negara Tokyo dan 10 wilayah lain selama sebulan untuk membendung penularan wabak COVID-19.

Negara itu melaksanakan sekatan kali pertama di tiga wilayah pada 7 Januari hingga 7 Februari, sebelum diperluas ke 11 wilayah pada 14 Januari sehingga 7 Mac depan.

11 wilayah itu adalah Tochigi, Saitama, Chiba, Tokyo, Kanagawa, Gifu, Aichi, Kyoto, Osaka, Hyogo dan Fukuoko.

“Jumlah jangkitan baharu menurun tetapi kita perlu meneruskan dan mengurangkan jumlah pesakit yang dirawat di hospital atau kritikal,” kata Perdana Menteri, Yoshihide Suga kepada Parlimen.

Menurut kerajaan, pengisytiharaan darurat tidak membawa maksud untuk menghentikan sebahagian besar kegiatan sosioekonomi, selain menumpukan perhatian pada situasi yang berisiko serta memastikan tindakan pencegahan berkesan.

Kawalan memberi tumpuan kepada keadaan membabitkan aktiviti makan dan minum di luar.

Oleh itu, restoran diarahkan untuk memendekkan waktu perniagaan dari jam 7 pagi hingga 7 malam, dan mengarahkan orang ramai berada serta bekerja dari rumah.

Pusat hiburan dan kedai berskala besar juga diarahkan untuk mengikut ketetapan yang sama.

Mana-mana individu yang masuk atau pulang ke Jepun (termasuk warganegara) diwajibkan mengemukakan keputusan ujian saringan COVID-19 sehingga perintah darurat ditarik balik.

Mereka juga wajib menjalani ujian saringan baharu di ketibaan negara, dan dikuarantin selama 14 hari di lokasi yang ditentukan.

Suga berkata, kerajaan kini menumpukan usaha ke arah memulakan vaksinasi COVID-19 pada pertengahan Februari.

Jepun mengesahkan 394,269 kes jangkitan COVID-19 dengan 5,952 kematian, lapor Universiti Johns Hopkins. – Agensi


Taliban tolak bantahan pasang 62,000 kamera keselamatan

KABUL, 16 Safar 1445H, Sabtu – Taliban menolak kebimbangan badan hak asasi manusia, Amnesty International berhubung pemasangan kamera di ibu negara Kabul dan beberapa kawasan di Afghanistan.

Taliban menegaskan pemasangan berkenaan dilakukan sebagai langkah mengawal keselamatan.

Kementerian Luar Afghanistan dalam kenyataan menyifatkan kebimbangan Amnesty itu sebagai tidak berasas.

Malah, ia menolak dakwaan tindakan yang dilakukan itu sebagai melanggar hak asasi manusia, memasuki ruang peribadi selain mengenakan sekatan.

“Apabila Amerika Syarikat (AS) dan NATO menjalankan operasi pengawasan mereka dengan memasang belon di semua zon dalam negara ini termasuk di Kabul untuk tujuan maklumat perisikan mengapa badan hak asasi manusia ini tidak bersuara,” soal jurucakap Kementerian Luar, Mufti Abdul Mateen Qani.

Tegasnya, semua pihak mengetahui tujuan pemasangan kamera adalah untuk keselamatan dan bukan sahaja di Afghanistan tetapi seluruh dunia.

“Taliban juga komited dalam mengawal keselamatan, mengawal semua hak asasi penduduk,” katanya.

Khamis lalu, Amnesty mengkritik keputusan Taliban untuk memasang 62,000 kamera keselamatan dan berkata tindakan berkenaan sebagai melanggar hak asasi manusia terutama kaum wanita di ruang awam.

Penyelidik dan penasihat Amnesty International, Matt Mahmoudi berkata, pemasangan kamera berkenaan akan menghakis hak privasi dan kebebasan berhimpun dan bersuara, sekali gus mengakibatkan kedaulatan undang-undang semakin terhakis. – Agensi


Tujuh negeri diramal hujan lebat, ribut hingga petang ini

BANGI, 6 Zulhijjah 1444H, Ahad – Hujan lebat, ribut petir berserta angin kencang, diramal melanda tujuh negeri sehingga jam 4 petang, hari ini.

Jabatan Meteorologi Malaysia (METMalaysia) memaklumkan, keadaan itu dijangka berlaku di Perlis, Kedah (Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Kulim dan Bandar Baharu) serta seluruh Pulau Pinang.

Selain itu, di Perak membabitkan daerah Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Bagi negeri Selangor pula, hujan lebat, ribut petir serta angin kencang tertumpu di kawasan Sabak Bernam.

“Di Sarawak membabitkan Betong (Saratok dan Kabong), Sarikei (Sarikei) dan Mukah (Tanjung Manis) serta Tawau (Lahad Datu), Sabah,” katanya dalam kenyataan di Facebook, hari ini.

METMalaysia berkata, amaran dikeluarkan apabila terdapat tanda menunjukkan ribut petir dengan hujan melebihi 20 milimeter sejam yang hampir atau dijangka berlaku melebihi sejam.

“Amaran ribut petir ialah amaran jangka pendek yang sah dalam tempoh tidak melebihi enam jam,” katanya.


Semua sekolah di Sabah diarah tutup?

BANGI, 14 Safar 1442H, Jumaat – Semua sekolah di Sabah berkemungkinan besar ditutup selama dua minggu, susulan daripada kematian seorang guru hari ini, menurut sumber seperti dipetik Star Online.

Bagaimanapun, usaha sedang dilakukan bagi mendapatkan pengesahan dari Kementerian Pendidikan Malaysia (KPM).

Sementara itu, Pengarah Jabatan Pendidikan Sabah, Dr Mistrine Radin berkata, maklumat terperinci berkenaan guru yang dilaporkan meninggal dunia itu terpaksa dirahsiakan.

Beliau mengesahkan, guru lelaki berkenaan meninggal dunia akibat daripada wabak COVID-19, namun maklumat lanjut tidak boleh didedahkan.

Katanya lagi, sebanyak 50 buah sekolah di daerah terbabit diarahkan tutup susulan daripada pelaksanaan Perintah Kawalan Pergerakan (PKP) sehingga 12 Oktober depan.

Hasil semakan di Hospital Semporna mengesahkan, kes kematian seorang guru di sana.

Semporna merupakan satu daripada empat kawasan zon merah yang kini berada di bawah PKP.


Rasuah: Ku Nan fail rayuan terhadap hukuman penjara, denda

KUALA LUMPUR, 7 Jamadilawal 1442H, Selasa – Bekas Menteri Wilayah Persekutuan Datuk Seri Tengku Adnan Tengku Mansor memfailkan rayuan terhadap hukuman penjara 12 bulan dan denda RM2 juta yang dijatuhkan Mahkamah Tinggi selepas beliau didapati bersalah atas pertuduhan menerima rasuah RM2 juta daripada seorang ahli perniagaan pada 2016.

Peguam Datuk Tan Hock Chuan yang mewakili Tengku Adnan, 70, ketika dihubungi berkata notis rayuan itu difailkan semalam menerusi sistem kehakiman dalam talian.

Timbalan Pendakwa Raya Julia Ibrahim pula berkata keputusan sama ada pihak pendakwaan memfailkan rayuan atau tidak akan dibuat oleh Bahagian Perbicaraan dan Rayuan, Jabatan Peguam Negara dalam tempoh 14 hari dari tarikh keputusan.

Semalam, Hakim Mohamed Zaini Mazlan menjatuhkan hukuman itu ke atas Tengku Adnan atau lebih dikenali sebagai Ku Nan selepas mendapati pihak pendakwaan berjaya membuktikan kesnya melangkaui keraguan munasabah terhadap Ahli Parlimen Putrajaya tersebut.

Bagaimanapun, Hakim Mohamed Zaini membenarkan permohonan Tengku Adnan untuk penangguhan pelaksanaan hukuman penjara dan denda sehingga rayuan diputuskan.

Tengku Adnan didakwa dalam kapasitinya sebagai seorang penjawat awam iaitu Menteri Wilayah Persekutuan, telah menerima untuk dirinya wang berjumlah RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek Hong Leong Islamic Bank milik AKSB yang didepositkan ke dalam akaun bank CIMB milik syarikat Tadmansori Holdings Sdn Bhd yang beliau mempunyai kepentingan, yang diketahui syarikat AKSB ada perhubungan dengan kerja-kerja rasminya.

Beliau didakwa melakukan kesalahan itu di CIMB Bank Berhad, Cawangan Pusat Bandar Damansara di sini pada 14 Jun 2016.

Pertuduhan terhadapnya adalah mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan. – Bernama


Taliban tangkap anggota Daesh terlibat serangan Kedutaan Pakistan di Afghanistan

KABUL, 12 Jamadilawal 1444H, Rabu – Anggota kumpulan pengganas Daesh yang dipercayai terlibat dalam serangan di Kedutaan Pakistan di Afghanistan minggu lalu berjaya ditahan.

Dalam serangan tersebut, seorang pengawal keselamatan dilaporkan cedera akibat terkena tembakan di kawasan kedutaan.

Kumpulan militan Daesh di wilayah Khorasan mengaku bertanggungjawab dalam serangan yang berlaku Jumaat lalu.

Sementara itu, jurucakap Taliban, Zabihullah Mujahid berkata, pasukan khas berjaya menahan individu yang bertanggungjawab dalam serangan di kedutaan itu.

“Individu berkenaan adalah warga asing dan dipercayai anggota kumpulan militan Daesh.

“Hasil siasatan mendapati serangan yang dilakukan bersama kumpulan pemberontak melibatkan beberapa pihak asing dengan tujuan supaya berlaku pergaduhan antara Afghanistan dan Pakistan,” katanya lagi.

Bagaimanapun, Zabihullah enggan menjelaskan lebih lanjut maklumat individu yang ditahan.

Sementara itu, Duta Pakistan ke Afghanistan, Ubaid ur Rahman Nizamani yang kini berada di Islamabad masih dalam proses rundingan namun tidak merancang untuk menutup pejabat kedutaan berkenaan.

Sebelum ini, Taliban memberi keyakinan negara pentadbirannya selamat namun dua kakitangan Kedutaan Russia dilaporkan terbunuh dalam serangan bom pada September lalu.

Serangan berkenaan turut dipercayai dilakukan oleh militan Daesh.

Malah bulan lalu, seorang lelaki bersenjata menembak mati pengawal keselamatan Pakistan di sempadan Chaman yang membawa penutupan pintu sempadan selama seminggu. – Agensi


Azerbaijan tambah bekalan gas asli kepada Turki

BAKU, 25 Jamadilakhir 1443H, Jumaat – Azerbaijan menambah bekalan gas asli kepada Turki minggu ini ketika Iran menghentikan bekalan atas alasan masalah teknikal yang di alami.

Wakil rasmi syarikat minyak Azerbaijan (SOCAR), Ibrahim Ahmedov berkata, Turki memohon tambahan bekalan gas asli bagi menampung kekurangan bekalan di negara itu.

“Permintaan yang diterima Turki dipertimbangkan dan kami bersedia untuk menambahkan bekalan dari Azerbaijan ke Turki,” katanya.

Minggu lalu, Iran menghentikan bekalan ke Turki dalam tempoh 10 hari berikutan masalah teknikal di stesen janakuasa sekali gus menyebabkan gangguan serius memaksa syarikat-syarikat pengeluaran di Turki menangguhkan operasi.

Iran sebelum ini, menyediakan 16 peratus daripada keseluruhan bekalan gas ke Turki sepanjang Januari hingga Oktober 2021.

Bagaimanapun, pihak berkuasa Turki mendakwa, bekalan yang disalurkan lebih rendah berbanding perjanjian kontrak iaitu 28 juta meter padu, iaitu kurang 988 meter padu bekalan setiap hari.

Menteri Tenaga dan Sumber Asli Turki, Fatih Dönmez berkata, Iran gagal memenuhi beberapa syarat teknikal yang berkaitan dengan perjanjian dalam kontrak gas asli dengan Turki.

Ankara menuntut agar kes itu diselesaikan dalam beberapa hari akan datang dan memberi amaran bahawa ia mungkin mendapatkan timbang tara antarabangsa jika diperlukan.

Turki sehingga kini masih bergantung pada import bekalan gas asli dari Russia, Iran dan Azerbaijan.

Malah, Turki membeli hampir keseluruhan bahagian 40-50 bcm penggunaan gas tahunannya daripada pasaran asing.

Pada 2019, import keseluruhan gas asli ialah 48.6 bcm, menurut data Januari 2020 yang disusun oleh EMRA, dan Ankara telah membayar AS$12 bilion untuk import bekalan gas, setiap tahun. – Agensi


Kerajaan gagal lucut RM114 juta didakwa milik UMNO, Najib

KUALA LUMPUR, 8 Syawal 1442H, Khamis – Kerajaan hari ini gagal dalam permohonan untuk melucut hak wang tunai berjumlah RM114 juta, yang disita dari sebuah premis milik Obyu Holdings Sdn Bhd, yang didakwa milik UMNO dan Datuk Seri Najib Tun Razak.

Ini berikutan keputusan Hakim Mahkamah Tinggi Datuk Muhammad Jamil Hussin yang menolak permohonan pendakwaan selaku pemohon untuk melucut hak wang yang disita oleh polis di Pavilion Residence pada 17 Mei 2018.

Dalam penghakimannya, Muhammad Jamil berkata, pemohon gagal membuktikan wang berjumlah RM114,164,393.44 yang disita adalah hasil daripada aktiviti pengubahan wang haram.

Bagaimanapun, status quo wang berjumlah RM114,164,393.44 tidak diputuskan apabila hakim itu tidak mengeluarkan sebarang perintah sama ada wang berkenaan, yang kini berada dalam simpanan Bank Negara Malaysia (BNM) perlu dikembalikan kepada pemilik asal.

UMNO dan Najib adalah pihak ketiga dalam permohonan itu. Mana-mana pihak ketiga yang mendakwa mempunyai kepentingan ke atas barangan yang dirampas boleh hadir di mahkamah untuk mengemukakan alasan mengapa barangan itu tidak boleh dilucut hak kepada kerajaan.

Pada 2019, pendakwaan memfailkan permohonan pelucuthakan terhadap Obyu Holdings untuk melucut hak barangan merangkumi 11,991 unit barang kemas, 401 utas jam tangan dan 16 aksesori jam tangan, 234 pasang cermin mata serta 306 beg tangan dan wang tunai berjumlah  RM114,164,393.44. -Bernama


Gesa siasat video berunsur lucah babit bekas Ketua Pengarah J-KOM

BANGI, 3 Jamadilawal 1445H, Jumaat – Ahli Parlimen Pasir Mas, Ahmad Fadhli Shaari menggesa siasatan segera dan telus dilakukan secepat mungkin bagi menjernihkan isu penyebaran video berunsur lucah membabitkan bekas Ketua Pengarah Jabatan Komunikasi Komuniti (J-KOM).

Beliau berkata, walaupun kerajaan biasanya lambat bertindak, tetapi dalam perkara seperti ini perlu dipercepatkan.

“Kes ini hanya akan ada dua kemungkinan. Jika Wahab berkata benar, ia membuktikan bahawa ada elemen permainan kotor dalam agensi kerajaan khususnya lantikan politik.

“Manakala jika sebaliknya, satu tindakan wajib diambil oleh kerajaan bagi membersihkan agensi berkenaan dari tuduhan ini,” katanya menerusi hantaran di Facebooknya, hari ini.

Terdahulu, Datuk Dr Mohammad Agus Yusoff mendakwa, video perbualannya bersama individu bernama Wahab sebenarnya sudah disunting.

Video memaparkan perbualan jelik antara bekas Ketua Pengarah J-KOM itu dan Wahab tular di media sosial ketika Mohammad Agus dilapor menyerahkan surat peletakan jawatannya yang berkuat kuasa 15 Disember.

Mohammad Agus berkata, tindakan itu dipercayai dilakukan pihak tertentu yang sengaja mahu menjatuhkan reputasi beliau dengan menyebarkan video yang didakwanya sebagai palsu.

Dalam perkembangan sama, Ahmad Fadhli yang juga Ketua Penerangan PAS menegaskan, tidak ada keterlibatan pihak pembangkang yang menyebabkan peletakan jawatan Mohammad Agus.

“Saya dapati ada juga yang bertindak menyalahkan pembangkang dalam hal ini.

“Padahal tidak ada langsung keterlibatan pihak pembangkang yang menyebabkan peletakan jawatan Ketua Pengarah J-KOM berkenaan, mereka berbalah sesama sendiri tiba-tiba disalahkan pihak lain,” katanya.


‘Saya tak bertanding pun tak apa’: Annuar Musa

KOTA BHARU, 23 Zulkaedah 1444H, Isnin – Pengerusi Muafakat Nasional (MN), Tan Sri Annuar Musa mengakui bahawa bertanding pada Pilihan Raya Negeri (PRN) akan datang bukanlah keutamaannya buat masa sekarang.

Beliau berkata, dirinya wajar dijadikan pilihan terakhir sebagai calon PAS dan menyerahkan urusan penentuan calon kepada pucuk pimpinan.

“… boleh sahaja bagi peluang kepada anak muda atau calon dalam kalangan ahli PAS yang sudah lama dengan parti ini, lagipun, saya masih baru dalam PAS.

“Saya tidak bertanding pun tidak mengapa, asalkan UMNO tak menang,” katanya ketika ditanya sekiranya beliau diberi peluang untuk bertanding pada PRN.

Annuar juga menyifatkan penyertaannya dalam PAS bukan sebagai calon semata-mata, sebaliknya ikhlas untuk berjuang demi kepentingan Islam dan bangsa Melayu.

Beliau juga mengucapkan terima kasih kepada PAS kerana memberikannya peluang untuk berkhidmat pada usianya 67 tahun.

“Tidak mengapa jadi orang kecil walaupun dahulu saya menjadi orang besar ketika berada dalam UMNO. Saya reda jadi orang kecil kerana perjuangan PAS lebih istiqamah.

“Perjuangan PAS tidak ada yang berselindung dan ternyata dalam hal ini PAS membuktikan mereka parti yang lebih istiqamah.

“Biarlah jadi orang kecil dalam kapal yang besar dan nakhoda yang ramai,” katanya.

Dalam pada itu, Annuar juga berkata, keputusannya menyertai PAS bukanlah satu perkara mudah kerana mengenangkan khidmatnya selama 50 tahun kepada UMNO.

“Sebelum ini saya cuba untuk tidak duduk dalam mana-mana parti. Saya cuba selama enam bulan, namun saya tidak mampu kerana politik sudah sebati dengan saya.

“Akhirnya pada 1 Rejab ketika berada di Makkah, saya menghubungi Setiausaha Agung PAS, Datuk Seri Takiyuddin Hassan untuk memaklumkan saya mahu menyertai parti itu.

“Tiada siapa yang suruh saya sertai PAS sebaliknya saya lakukan dari hati yang ikhlas kerana mahu perjuangkan agama dan bangsa serta tanah air,” katanya.

Pada masa sama, beliau turut menawarkan masa dan tenaganya untuk digunakan dalam perjuangan PAS.


Jho Low arah Najib jangan cakap banyak dengan KPMG: Saksi

KUALA LUMPUR, 11 Rabiulakhir 1443H, Selasa – Mahkamah Tinggi hari ini diberitahu bahawa ahli perniagaan dalam buruan Low Taek Jho atau Jho Low telah mengarahkan Datuk Seri Najib Tun Razak agar tidak bercakap banyak dengan firma audit KPMG Malaysia sebagai strategi sebelum mesyuarat bersama firma audit itu diadakan.

Bekas Ketua Pegawai Kewangan (CFO) 1Malaysia Development Berhad (1MDB), Azmi Tahir, 48, ketika mendedahkan perkara itu berkata, Jho Low berbuat sedemikian dalam e-mel bertajuk “Urgent: Briefing Package for YAB PM” yang dihantarnya kepada bekas perdana menteri itu dan wakil-wakil 1MDB termasuk dirinya sebelum mesyuarat bertarikh 15 Disember 2013 diadakan di kediaman Najib.

“Dalam e-mel berkenaan, bagi strategi untuk bermesyuarat dengan KPMG, Jho Low mengarahkan Najib agar tidak bercakap banyak dengan KPMG, dan mesti mengungkapkan bahawa Najib telah diterangkan dan mengetahui segala pelaburan dan transaksi di 1MDB dan yakin dengan dokumen yang ada. Jho Low juga mengarahkan agar Najib menyatakan keyakinan beliau terhadap BSI Bank berdasarkan fakta yang diberikan.

“Mesyuarat itu dibuat kerana pihak KPMG hendak mendengar sendiri pengetahuan Najib berkenaan pelaburan 1MDB sebanyak US$2.3 bilion di luar negara khususnya pelaburan oleh Brazen Sky Limited,” katanya.

Beliau berkata demikian ketika membacakan pernyataan saksi setebal 127 muka surat pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.

Brazen Sky Limited merupakan syarikat Special Purpose Vehicle (SPV) yang ditubuhkan pada 12 Julai 2012 bagi tujuan mendapatkan balik dana pelaburan milik 1MDB.

Ketika menjelaskan mengenai mesyuarat yang diadakan di rumah Najib pada malam 15 Dis 2013, saksi pendakwaan ke-12 itu berkata beliau mendapati Najib juga menerima e-mel yang sama daripada Jho Low dan perkara yang digariskan oleh Jho Low dalam e-mel tersebut telah dibincangkan oleh Najib dengan Datuk Johan Idris iaitu wakil KPMG.

Azmi berkata terdapat juga wakil lain daripada KPMG yang ingin menghadiri perjumpaan tersebut namun Najib tidak membenarkan mereka masuk ke rumahnya.

Katanya, dalam mesyuarat berkenaan, Johan telah bertanyakan kepada Najib berkenaan pelaburan di Bridge Global Absolute Return Fund SPC dan Najib menjawab bahawa beliau tahu berkenaan pelaburan Brazen Sky Limited di Bridge Global Absolute Return Fund SPC.

“Dalam mesyuarat ini juga, Najib bertanya kenapa KPMG tetap menimbulkan isu syak wasangka berkenaan aset pendasar pelaburan tersebut sedangkan BSI Bank sendiri sudah menunjukkan penyata pelaburan berkenaan. Najib juga memberitahu KPMG untuk menutup akaun 1MDB sebelum 31 Disember 2013.

“Selepas mesyuarat berkenaan, KPMG masih tidak menutup laporan kewangan tahun 2013 kerana tidak berpuas hati dengan jawapan yang diberikan,” kata Azmi sambil menambah bahawa tidak lama kemudian, KPMG digantikan dengan firma audit Deloitte selepas KPMG ditamatkan kontraknya oleh 1MDB pada akhir tahun 2013.

Tambah Azmi walaupun beliau merupakan CFO dalam 1MDB, iaitu audit di bawah bidang kuasanya, namun Jho Low yang telah mengaturkan segala dokumentasi dan tajuk perbincangan kepada Najib untuk menjawab persoalan yang ditimbulkan oleh KPMG.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – Bernama


Ibu bapa di Arab Saudi serbu daftar anak suntik vaksin

JEDDAH, 19 Zulkaedah 1442H, Rabu – Sebilangan besar ibu bapa di Arab Saudi mula mendaftarkan nama anak mereka bagi mendapatkan suntikan vaksin COVID-19 melalui aplikasi Tawakkalna.

Ia susulan keputusan kerajaan memperluaskan had umur vaksinasi terhadap kanak-kanak berusia 12 hingga 18 tahun.

Kementerian Kesihatan semalam menegaskan, bahawa vaksin dijamin keselamatan dan berkesan.

Pada masa sama, kementerian turut memberi amaran bahawa jangkitan COVID-19 meningkat sejak kebelakangan ini, terutamanya jika terdapat pertemuan sosial.

Selain itu, pihak berkuasa terus mendesak penduduk untuk mematuhi langkah keselamatan dan berjaga-jaga termasuk mengamalkan penjarakan fizikal serta memakai pelitup muka bagi mengekang penularan virus.

Sebanyak 1,567 kes baharu COVID-19 dicatat di Arab Saudi pada Selasa, menjadikan jumlah jangkitan keseluruhan setakat ini sebanyak 486,106 kes.

Selain itu, sebanyak 11,724 kes aktif, di mana 1,406 daripadanya kritikal.

Malah, 1,032 kes pulih baharu dicatatkan menjadikan jumlah pulih keseluruhan sebanyak 466,579 orang, manakala 15 kematian baharu direkodkan sekali gus menjadikan jumlah kematian sebanyak 7,804.

Kerajaan juga telah memberi lebih daripada 17.6 juta dos vaksin COVID-19 kepada penduduknya setakat ini. – Agensi


Lebih 1,000 kg isi ikan sejuk beku dari Indonesia dirampas

JOHOR BAHRU, 21 Zulhijjah 1442H, Sabtu – Jabatan Perkhidmatan Kuarantin dan Pemeriksaan Malaysia (MAQIS) Negeri Johor, merampas lebih 1,000 kilogram (kg) isi ikan sejuk beku dipercayai dari Indonesia, menerusi pemeriksaan terhadap sebuah lori di Kompleks Sultan Abu Bakar di Iskandar Puteri, semalam.

Pengarahnya, Hizzuan Hasim berkata, pemeriksaan pada pukul 12.30 tengah hari itu mendapati lori dipandu seorang lelaki tempatan berusia 34 tahun, telah membawa isi ikan berkenaan masuk ke negara ini menerusi Singapura.

“Pegawai MAQIS yang menjalankan pemeriksaan mendapati, maklumat yang dikemukakan adalah tidak tepat dan mengelirukan.

“Justeru itu, kesemua ikan sejuk beku bernilai RM31,500 dan seberat 1,260kg itu dirampas untuk tindakan lanjut. Manakala pemandu lori itu pula dilepaskan selepas keterangan diambil,” katanya menerusi satu kenyataan di sini hari ini.

Hizzuan berkata, mengimport apa sahaja jenis keluaran pertanian dengan memberikan maklumat palsu, tidak tepat atau mengelirukan, adalah suatu kesalahan di bawah Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728).

Jika disabit kesalahan boleh didenda tidak melebihi RM50,000 atau penjara selama tempoh tidak melebihi dua tahun atau kedua-duanya sekali. – Bernama


Negeri Sembilan akan pinda Perlembagaan halang ADUN lompat

SEREMBAN, 29 Zulhijjah 1443H, Jumaat – Negeri Sembilan akan meminda Perlembagaan negeri bagi menghalang Ahli Dewan Undangan Negeri (ADUN) daripada melompat, kata Menteri Besar, Datuk Seri Aminuddin Harun.

Beliau berkata, ini akan dilakukan sebaik sahaja Dewan Negara meluluskan Rang Undang-undang Anti Lompat Parti.

“Kami tidak akan dapat melakukannya semasa persidangan dewan akan datang pada Ogos kerana kami perlu menghantar notis kepada ADUN.

“Jadi ini mungkin akan dilakukan semasa pembentangan bajet negeri pada penghujung Oktober atau awal November,” katanya, hari ini.

Pada Khamis, 209 Ahli Parlimen yang hadir di Dewan Rakyat mengundi menyokong pindaan Perlembagaan untuk mewujudkan peruntukan antilompat dalam Perlembagaan Persekutuan.

Rang undang-undang itu kini dijangka dibentangkan di Dewan Negara pada 9 Ogos.

Aminuddin mengalu-alukan keputusan itu sambil berkata, bahawa pengundi sudah muak dengan wakil rakyat yang bertukar taat setia.


Syiah Houthi rekrut 10,300 kanak-kanak secara paksa

SANA’A, 2 Rejab 1442H, Ahad – Laporan Pemantau Hak Asasi Manusia Euro-Mediterranean mendedahkan, kumpulan Syiah Houthi telah merekrut sekitar 10,300 kanak-kanak di Yaman secara paksa sejak 2014.

Serentak itu, laporan berkenaan memberi amaran mengenai akibat berbahaya sekiranya Pertubuhan Bangsa-Bangsa Bersatu (PBB) terus gagal menangani fenomena ini.

Laporan yang dikeluarkan pada Hari Menentang Penggunaan Askar Kanak-kanak Antarabangsa menyatakan, kumpulan Houthi menggunakan pelbagai cara untuk merekrut kanak-kanak secara paksa dan berperang di kawasan yang dikendalikannya, di Yaman.

Peperangan itu telah mengakibatkan kematian dan kecederaan ratusan kanak-kanak.

Organisasi tersebut mendokumentasikan 111 kanak-kanak terbunuh dalam pertempuran antara Julai dan Ogos 2020 sahaja.

Laporan itu, yang berjudul ‘Militarising Childhood’, menyoroti penggunaan sekolah dan kemudahan pendidikan oleh Houthi, yang dilihat memaksa kanak-kanak melalui sistem pendidikan yang menghasut keganasan.

Selain itu, doktrin ideologi kumpulan diajarkan dalam kuliah khas – membiasakan pelajar dengan idea-idea ekstremis dan mendorong mereka untuk bergabung dalam pertempuran.

Laporan itu juga menunjukkan bahawa selama tiga tahun terakhir, kumpulan Houthi memulakan kempen wajib untuk merekrut kanak-kanak, dan membuka 52 kem latihan untuk menerima ribuan remaja dan anak-anak.

Di samping itu, kumpulan ini melancarkan kempen pengambilan pekerja secara meluas di wilayah Saada, Sana’a, Al Mahwit, Al-Hudaydah, Tihama, Hajjah dan Dhamar, yang menyasarkan kanak-kanak berusia sepuluh tahun ke atas. – Agensi


Isu loji sembelihan Australia tidak jejas bekalan daging Aidiladha

JOHOR BAHRU, 17 Zulkaedah 1443H, Jumaat – Isu penggantungan kelulusan loji sembelihan Thomas Foods International Lobethal, Australia tidak akan menjejaskan bekalan daging lembu khususnya untuk sambutan Aidiladha.

Menteri di Jabatan Perdana Menteri (Hal Ehwal Agama), Datuk Idris Ahmad berkata, ia kerana permintaan tinggi bagi aktiviti korban sempena perayaan itu adalah khusus terhadap lembu hidup.

“Masalah (terjejas) bekalan tidak timbul kerana selalunya kalau (daging) permintaan tinggi pada musim perayaan Aidilfitri, (manakala) Aidiladha orang tunggu lembu hidup.

“Jadi insya-Allah tidak ada isu dan (bekalan daging terjejas) pun ditampung oleh tempat lain,” katanya kepada pemberita pada Majlis Tilawah dan Hafazan Al-Quran Peringkat Kebangsaan (MTHQK) 2022 di sini malam tadi.

Beliau diminta mengulas mengenai sama ada penggantungan kelulusan loji sembelihan itu akan menjejaskan bekalan daging ketika Aidiladha atau sebaliknya.

Mengenai status penggantungan itu, Idris berkata, perkara itu masih dalam proses siasatan.

Pada 14 Mei lepas, dilaporkan bahawa kelulusan penyembelihan yang diberikan kepada syarikat yang diiktiraf halal oleh Malaysia di Australia, Thomas Foods International Lobethal digantung serta-merta sehingga suatu hasil siasatan menyeluruh diperoleh.

Ketua Pengarah Jabatan Kemajuan Islam Malaysia (Jakim), Datuk Hakimah Mohd Yusoff dipetik sebagai berkata, keputusan itu dibuat hasil sidang khas antara Jabatan Perkhidmatan Veterinar, Jakim dengan pihak berkuasa Australia iaitu ‘Department of Agriculture, Water and the Environment’ (DAWE) pada 13 Mei lepas. – Bernama


Calon speaker Dewan Rakyat sudah dikenal pasti: Fadillah

KUALA LUMPUR, 11 Zulkaedah 1441H, Jumaat – Calon untuk dilantik sebagai Speaker Dewan Rakyat yang baharu telah dikenal pasti, dedah Ketua Whip Gabungan Parti Sarawak (GPS) di Parlimen, Datuk Seri Fadillah Yusof.

Tanpa menamakannya, Fadillah hanya memberi bayangan bahawa calon berkenaan bukannya seorang Ahli Parlimen dan hanya tersenyum apabila ditanya sama ada calon berkenaan juga dari Sarawak.

“Saya tak mengatakan siapa bakal penggantinya, yang pasti bakal penggantinya orang yang berkelayakan, orang Malaysia,” katanya dalam sidang media selepas Majlis Penyerahan Sijil Kontraktor Penyiap kepada 39 kontraktor di sini, hari ini.

Pada Ahad lepas, Tan Sri Mohamad Ariff Md Yusof mengesahkan telah menerima usul mencadangkan supaya khidmat beliau sebagai speaker Dewan Rakyat ditamatkan.

Menurut Mohamad Ariff,  turut diterima adalah usul mencadangkan supaya khidmat Nga Kor Ming sebagai timbalan speaker juga ditamatkan.

Fadillah yang juga Menteri Kanan Infrastruktur dan Menteri Kerja Raya berkata, GPS menyokong apa yang telah diputuskan Perikatan Nasional (PN) kerajaan Persekutuan dan yakin Perdana Menteri, Tan Sri Muhyiddin Yassin mempunyai asas kukuh dalam mengusulkan pertukaran kedua-dua pemegang jawatan berkenaan.

“Jadi kita akan sokong usul itu, dah kenal pasti siapa bakal pengganti dan kita akan melihat apa yang akan berlaku di Parlimen pada 13 Julai nanti,” katanya.

Mengenai Pilihan Raya Negeri Sarawak, Fadillah berkata, pihaknya bersedia menghadapinya pada bila-bila masa namun tarikhnya terserah kepada Ketua Menteri, Datuk Patinggi Abang Johari Tun Openg.

“Untuk kita di Sarawak kita bukan bekerja untuk pilihan raya kita bekerja untuk rakyat dan kita bersedia pada bila-bila masa pilihan raya itu akan diadakan,” katanya. – Bernama


‘Muhyiddin cabar, saya tunjuk bukti dan dia kena minta maaf’

TANJONG KARANG, 2 Muharam 1445H, Khamis – Perdana Menteri, Datuk Seri Anwar Ibrahim akan mengemukakan bukti bahawa beliau telah menandatangani dokumen bagi penghapusan hutang peneroka Felda.

“Saya boleh bawa, tak perlu tunggu 24 jam, dalam 12 jam saya boleh. Memang saya tandatangan pada 27 Jun lepas. Kenapa dia (bekas Perdana Menteri Tan Sri Muhyiddin Yassin) tak buat kerja, tak tahu.

“Kamu (Muhyiddin) cabar begitu… baik, saya tunjuk bukti saya tandatangan (pelupusan hutang RM990 juta), dia kena minta maaf,” katanya kepada media selepas menghadiri Majlis Sambutan Maal Hijrah 1445H Perpaduan Tanjong Karang di Kampung Raja Musa di sini malam tadi.

Anwar berkata demikian bagi menjawab tuntutan Muhyiddin kepada beliau agar membuat permohonan maaf tanpa syarat dan terbuka secara bertulis susulan kenyataannya yang mendakwa hutang peneroka Felda berjumlah RM8.3 bilion tidak pernah dilupuskan di bawah pentadbiran Muhyiddin.

Tuntutan itu dikemukakan dalam surat bertarikh 18 Julai menerusi firma guaman Rosli Dahlan Saravana Partnership.

Selain itu, dalam tempoh 24 jam daripada penerimaan surat berkenaan, Anwar juga perlu mengemukakan surat atau dokumen yang ditandatangani mengatakan beliau sebagai Menteri Kewangan pada akhir Jun lepas meluluskan pelupusan hutang peneroka Felda bernilai RM8.3 bilion.

Justeru, sebelum melakukan lawatan rasmi ke Vietnam esok, Anwar berkata beliau akan menghubungi Ketua Setiausaha Perbendaharaan (KSP) Datuk Johan Mahmood Merican untuk menyerahkan bukti berkenaan.

“Insya-Allah, sebelum saya ke Vietnam esok saya akan telefon KSP dan akan bagi (bukti) itu. Saya nak dia (Muhyiddin) minta maaf secara terbuka,” katanya.

Anwar, yang juga Menteri Kewangan, sebelum ini mendakwa Belanjawan 2021 dan 2022 di bawah Perikatan Nasional tidak mempunyai peruntukan untuk menyelesai dan melupuskan hutang Felda.

Katanya, hanya dalam Belanjawan MADANI 2023,  beliau menyerahkan RM990 juta peruntukan awal bagi melupuskan hutang peneroka Felda yang berjumlah RM8.3 bilion itu. – Bernama


Terowong bawah tanah Gaza-Mesir runtuh, 3 mayat rakyat Palestin ditemukan

GAZA 26 Muharram 1442H, Sabtu – Susulan kejadian runtuhan terowong bawah tanah dari selatan Semenanjung Gaza ke Mesir, semalam, tiga mayat rakyat Palestin ditemukan, menurut pihak berkuasa di kawasan dikuasai Pergerakan Perjuangan Islam Palestin (Hamas).

Jurucakap Kementerian Dalam Negeri, Iyad al- Bozom dalam kenyataan memaklumkan, pasukan pertahanan telah menemukan mayat di bawah runtuhan berhampiran sempadan di selatan Rafah.

Memetik English.alarabiya.net, terowong berkenaan merupakan laluan untuk masuk dan keluar dari kawasan kepungan yang berada di bawah sekatan negara haram Israel sejak 2007.

Sementara itu, Israel pula mendakwa jaringan terowong dibina di bawah sempadan dengan Mesir untuk membolehkan Hamas menyeludup senjata.

Israel turut memusnahkan terowong antara Gaza dan wilayahnya sendiri.

Menurut sumber Palestin, Mesir yang berdepan pemberontakan di Semenanjung Sinai berdekatan dengan Gaza memusnahkan ratusan terowong sejak 2013, walaupun beberapa masih digunakan untuk penyeludupan.

Sepanjang konflik 11 hari dengan kumpulan bersenjata di kawasan kepungan pada Mei, Israel mengakui sasaran utama adalah rangkaian terowong ‘metro’ yang membolehkan pejuang Hamas melancarkan ribuan roket. – Agensi


Tiada perbincangan rombak Kabinet

PUTRAJAYA, 11 Rabiulawal 1445H, Rabu – Menteri Komunikasi dan Digital, Fahmi Fadzil mengesahkan tiada perbincangan mengenai rombakan Kabinet dalam mesyuarat Jemaah Menteri hari ini.

“Tiada perbincangan mengenai rombakan Kabinet,” katanya ringkas.

Beliau berkata demikian sebagai menjawab khabar angin berhubung potensi perubahan Kabinet dalam Kerajaan Perpaduan pimpinan Perdana Menteri, Datuk Seri Anwar Ibrahim.

Ini berikutan, timbul desas-desus akan berlakunya rombakan Kabinet dalam pentadbiran Anwar dengan beberapa menteri dijangka digugurkan selepas Pilihan Raya Kecil (PRK) Dewan Undangan Negeri (DUN) Pelangai pada 7 Oktober ini.

Fahmi yang juga jurucakap Kerajaan Perpaduan berkata, mesyuarat Jemaah Menteri hari ini memberi tumpuan membincangkan dan mencari penyelesaian kepada isu harga dan bekalan beras.

“Saya difahamkan Menteri Pertanian dan Keselamatan Makanan, Datuk Seri Mohamad Sabu akan mengadakan sidang media kemudian untuk mengumumkan butiran beberapa keputusan yang dibuat berhubung isu itu. Sama-sama kita tunggu itu,” katanya.


Sikap rasis yang sebenar

1. BARANGKALI inilah dia sifat rasis (asabiyyah) yang sebenar. Dalam Islam, asabiyyah diterjemahkan sebagai sifat mempertahankan kaum sendiri sekalipun mereka melakukan kezaliman. Definisi ini dibangunkan berdasarkan hadis Rasulullah yang menyebutkan:

يَا رَسُولَ اللَّهِ مَا الْعَصَبِيَّةُ قَالَ أَنْ تُعِينَ قَوْمَكَ عَلَى الظُّلْم

“Seorang lelaki bertanya kepada Rasulullah: Wahai Rasulullah, apakah dia asabiyyah (rasis)? Rasulullah lalu bersabda: “Engkau membantu kaummu dalam melakukan kezaliman.” (HR Abu Daud)

2. Perhatikan bagaimana MCA dan DAP berlumba-lumba memperjuangkan peladang yang menceroboh tanah secara haram di Raub Pahang. Pencerobohan ini bukan melibatkan jumlah yang sedikit bahkan merangkum 4400 hektar keluaasan tanah.

3. Penceroboh ini wajar didakwa mengikut undang-undang selaras dengan peruntukan Seksyen 425, Kanun Tanah Negara 1965. Sebanyak 9 laporan polis yang telah dibuat kepada pihak PDRM Raub. Malah pencerobohan di hutan simpan ini perlu dikenakan siasatan mengikut Seksyen 47, Akta Perhutanan Negara 1984.

4. Sekalipun jelas telah melakukan pencerobohan dan melanggar undang-undang, MCA dan DAP berjuang mempertahankan hak penceroboh ini. Ini adalah satu gambaran yang jelas bahawa pada hakikatnya mereka adalah satu kumpulan yang sama yang berjuang dari sisi yang berbeza.

5. Satu kumpulan menjadi pendesak dalam kerajaan manakala satu lagi akan menyerang dari blok luar kerajaan sehingga matlamat perjuangan bangsa tercapai. Konsep yang sama diguna pakai dalam perjuangan sekolah vernacular. Tidak kira siapa pun yang menjadi kerajaan, perjuangan mereka tetap sama, memperjuangkan hak kepentingan anak bangsa sendiri.

6. Begitulah pemimpin muslim wajar merencana percaturan politik dengan baik. Keperluan asas muslim mestilah disepakati bersama sekalipun perjuangan tersebut dilaungkan oleh parti yang berbeza. Asasnya adalah bagi memberdaya pembangunan umat Islam dan bukan atas kepentingan diri sendiri.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


Portal bahasa Mandarin: Maaf cakap, ini kerja bodoh!

BANGI, 30 Muharram 1442H, Jumaat – “Apa jadahnya SPRM mewujudkan portal dalam bahasa Mandarin?

“Tindakan ini amat memalukan selaku sebuah institusi besar kerajaan, yang mempunyai tiang bangunan yang lain daripada yang lain di dunia, begitu panjang dan tinggi yang mencerminkan hebatnya institusi ini.”

Demikian bidas pemerhati politik, Prof Dr Ridhuan Tee Abdullah apabila Suruhanjaya Pencegahan Rasuah Malaysia (SPRM) melancarkan portal berbahasa Mandarin bagi memenuhi keperluan masyarakat Cina mendapatkan maklumat tentang pencegahan rasuah dan perkara-perkara berkaitan suruhanjaya itu.

Beliau menegaskan, sama ada etnik Cina tahu atau tidak peranan SPRM, itu tanggungjawab mereka sebagai rakyat Malaysia.

“Semua rakyat mesti menyahut seruan negara, termasuk memahami bahasa Melayu sebagai bahasa negara.

“Kenapa SPRM perlu membazir wang dan tenaga untuk menyediakan portal dalam bahasa Mandarin?

“Tidakkah lebih baik, wang dan tenaga itu digunakan bagi tujuan yang lebih besar maknanya seperti melakukan kajian kenapa setelah lebih 60 tahun merdeka, etnik Cina masih tidak lagi boleh berbahasa Melayu dengan baik? Mereka berada di negara China atau Malaysia?,” soalnya menerusi catatan di Facebook.

Beliau turut mempersoalkan sama ada SPRM selepas ini perlu menyediakan portal dalam bahasa Tamil atas alasan yang sama diikuti dengan bahasa etnik Bumiputera Sabah dan Sarawak.

“Maaf cakap, ini kerja bodoh! Jika beginilah sikap kita, sampai kiamat pun, orang bukan Melayu (Bumiputera) tidak akan berusaha untuk mempelajari bahasa kebangsaan ini.

“Saya tidak boleh bayang bagaimana pemikiran sebegini boleh berlaku dalam negara yang mempunyai bahasa kebangsaan yang sedia termaktub dalam Perlembagaan (Perkara 152).

“Saya ingatkan SPRM akan menyediakan portal dalam Jawi sebagai mengangkat kedudukan Jawi dan Islam, sebagai agama Persekutuan. Rupanya, lain pemahaman SPRM,” katanya.

Serentak itu, Prof Ridhuan Tee menyarankan SPRM merujuk kepada Dewan Bahasa dan Pustaka (DBP) berhubung perkara ini.

“Saya saran SPRM supaya menggunakan wang dan tenaga portal tersebut untuk mengkaji kenapa etnik Cina terus meneruskan merasuah pihak berkuasa bagi mendapatkan bisnes (perniagaan) dan tender, tanah-tanah Musang King, tanah rizab, dan sebagainya. Saya bersedia untuk lakukan kajian.

“Tindakan menyediakan portal dalam bahasa Cina tidak akan menghentikan mereka merasuah pihak berkuasa.

“Yang paling sedih, pemberi rasuah bebas. Manakala, penerima rasuah (penjawat awam), meringkuk dalam penjara dan mendapat malu satu keturunan,” katanya.


Preskripsi Perlembagaan bahasa Melayu disyor jadi teks rasmi

BANGI, 16 Jamadilakhir 1444H, Isnin – Kerajaan digesa supaya preskripsi Perlembagaan Persekutuan dalam bahasa Melayu dijadikan teks rasmi selaras perkara 160B Perlembagaan.

Peguam Negara, Tan Sri Idrus Harun berkata, Perlembagaan Persekutuan perlu dicetak semula bagi memasukkan Perlembagaan bersejarah terkini mengikut 160A Perlembagaan Persekutuan.

“Namun kedua-dua cadangan bergantung kepada perkenaan Yang di-Pertuan Agong,” katanya seperti dilapor Berita Harian, hari ini.

Idrus menjelaskan, AGC juga membuat pindaan berterusan kepada undang-undang semasa untuk mencerminkan perubahan dan memastikan versi undang-undang terkini yang disediakan kepada orang ramai.

Tahun lalu, AGC berjaya mencetak semula kira-kira 100 undang-undang terutama berkaitan pilihan raya.

“Teks undang-undang yang disemak dan dicetak semula juga boleh didapati dalam talian melalui portal perundangan Persekutuan Malaysia,” katanya .

Malah AGC juga sedang menjalankan beberapa latihan pentadbiran dengan kerjasama pejabat ketua pendaftar untuk memastikan pembangunan modal insan dalam perkhidmatan kehakiman serta perundangan kekal bebas dan tidak berat sebelah.


2 tahanan lolos Penjara Gilboa ditahan semula oleh Israel

RAMALLAH, 4 Safar 1443H, Sabtu – Dua tahanan yang berjaya melarikan diri minggu ini dari Penjara Gilboa ditangkap semula oleh pasukan keselamatan negara haram Israel, semalam, lapor Haaretz.

Anggota Jihad Islam, Mahmoud Aradeh dan Yakub Kadari ditahan di Nazaret oleh pasukan keselamatan Israel setelah dua orang awam melihat lelaki itu, dan melaporkan mereka sebagai individu yang mencurigakan.

Kedua-duanya dibawa untuk disoal siasat oleh organisasi keselamatan Israel, Shin Bet dan tidak menolak penahanan, menurut laporan.

Sementara itu, pelarian penjara yang terkenal, bekas komander Briged Syahid Al-Aqsa, Zakaria Zubeidi, masih belum dapat ditangkap.

Terdahulu, Israel dilaporkan berasa bingung setelah enam tahanan melarikan diri keluar dari penjara keselamatan tertinggi tanpa dikesan.

Enam tahanan yang melarikan diri menggali lubang selama beberapa bulan dengan hanya menggunakan sudu berkarat, dan menyembunyikan pintu masuk dengan papan lantai yang longgar.

Sehari sebelum melarikan diri, Zubeidi dikatakan meminta pemindahan ke sel di mana lima pelarian lain ditahan, yang dikatakan telah diberikan tanpa pertanyaan.

Enam warga Palestin itu mula bergerak sekitar jam 1.00 pagi waktu tempatan, dan muncul tepat di bawah menara pengawal, di mana, menurut sumber keselamatan, pengawal di menara itu tertidur.

Enam lelaki itu kemudian berjalan kaki ke kenderaan yang sedang menunggu, dan ada di antara mereka masuk ke dalam kenderaan tersebut, sementara beberapa yang lain berjalan kaki.

Maklumat kecemasan pada awalnya dibuat oleh orang awam di Laluan 71 Israel, yang mengaku telah melihat individu-individu tersebut melintasi ladang.

Laporan berikutnya termasuk dari seorang petugas stesen minyak yang telah melihat seorang lelaki pelik lalu di situ.

Tiga tahanan dilaporkan hilang oleh kakitangan penjara sekitar jam 03.30 pagi, yang kemudian meningkat menjadi enam pada jam 4 pagi.

Pemburuan untuk empat tahanan lain kini berterusan. – Agensi


Pelan vaksin COVID-19 Palestin kurang dana AS$30 juta

BAITULMAQDIS, 10 Rejab 1442H, Isnin – Pelan vaksinasi COVID-19 rakyat Palestin memerlukan dana lagi AS$30 juta, selepas mengambil kira sokongan dari skema vaksin global untuk ekonomi miskin.

Bank Dunia dalam sebuah laporan semalam berkata, Israel mungkin dapat mempertimbangkan untuk memberi lebihan dos kepada rakyat Palestin untuk membantu mempercepatkan pemberian vaksin di Tebing Barat dan Gaza yang diduduki.

“Untuk memastikan adanya kempen vaksinasi yang efektif, pihak berkuasa Palestin dan Israel harus berkoordinasi dalam pembiayaan, pembelian dan pengedaran vaksin COVID-19 yang selamat dan berkesan,” katanya.

Pihak Berkuasa Palestin (PA) merancang untuk melindungi 20 peratus penduduk Palestin melalui program perkongsian vaksin COVAX.

Pegawai PA berharap dapat memperoleh vaksin tambahan untuk mencapai liputan 60 peratus.

Anggaran kos menunjukkan ‘kira-kira AS$55 juta akan diperlukan untuk menampung 60 peratus populasi, di mana terdapat jurang AS$30 juta yang ada,’ kata Bank Dunia, meminta bantuan penderma tambahan.

Palestin memulakan vaksinasi bulan ini dan telah menerima sumbangan kecil dari Israel, Rusia dan Emiriah Arab Bersatu (UAE).

Bagaimanapun kira-kira 32,000 dos yang diterima hingga kini jauh lebih rendah daripada 5.2 juta penduduk Palestin di Tebing Barat dan Gaza – wilayah yang ditawan Israel dalam perang 1967.

Palestin dan kumpulan hak asasi mendakwa Israel mengabaikan tugasnya sebagai kuasa penjajah dengan tidak memasukkan Palestin dalam program inokulasi.

Pegawai Israel berkata, di bawah perjanjian damai Oslo, Kementerian Kesihatan PA bertanggungjawab untuk memvaksinasi rakyat di Gaza dan bahagian Tebing Barat di mana mempunyai pemerintahan sendiri yang terhad. – Agensi


Rasulullah larang ‘aksi berlebihan’ untuk tatapan orang lain

1. ADA yang bertanya mengenai hukum mempamerkan kemesraan suami isteri di media sosial sehingga memuat naik video bercium dan berpelukan. Pada hakikatnya kemesraan suami isteri sebahagian daripada elemen kebahagiaan, namun mempamerkannya bukanlah satu keperluan.

2. Rasulullah SAW adalah suami yang romantis. Namun perkara ini tidak diketahui sehinggalah para isteri Baginda yang menceritakannya, atau sahabat lain yang ternampak akan kemesraan tersebut. Ia bukanlah ditunjuk di khalayak umum.

3. Bahkan Rasulullah pernah memerintahkan isteri Baginda supaya memakai hijab sekalipun di hadapan seorang yang buta. Saranan ini diucapkan kepada Saidatina Ummu Salamah dan Saidatina Maimunah apabila datang seorang buta ke rumah Baginda. Kata Rasulullah:

احْتَجِبَا مِنْهُ، فَقُلْتُ: يَا رَسُولَ اللهِ أَلَيْسَ هُوَ أَعْمَى لاَ يُبْصِرُنَا وَلاَ يَعْرِفُنَا؟ فَقَالَ رَسُولُ اللهِ: أَفَعَمْيَاوَانِ أَنْتُمَا أَلَسْتُمَا تُبْصِرَانِهِ

“Hendaklah kamu berdua memakai hijab.” Lalu isteri Baginda berkata: “Bukankah dia seorang yang buta wahai Rasulullah? Dan dia tidak boleh melihat kami.” Lalu Rasulullah menjelaskan: Bukankah kamu berdua boleh melihat dia? (HR al-Tirmizi)

4. Perhatikan bagaimana di hadapan seorang lelaki buta pun Rasulullah meminta isteri Baginda agar memakai hijab dan menjaga penampilan mereka. Maka apatah lagi andai dipamerkan aksi yang berlebihan buat tatapan jutaan mata yang melihat? Sudah tentu Baginda melarang.

5. Apa yang lebih membimbangkan sekiranya video aksi kemesraan tersebut menjadi perhatian kepada anak-anak muda yang masih bersekolah sehingga mereka terkeliru dalam merasakan perbuatan tersebut boleh dipraktikkan secara umum.

6. Atau perbuatan tersebut diikuti pula oleh pasangan suami isteri lain yang turut mendedahkan aksi mesra mereka. Bukankah kita tidak mahu menjadi pencetus kepada kemungkaran lain. Sabda Rasulullah:

وَمَن سَنَّ في الإسْلَامِ سُنَّةً سَيِّئَةً، كانَ عليه وِزْرُهَا وَوِزْرُ مَن عَمِلَ بهَا مِن بَعْدِهِ

“Dan barangsiapa yang melakukan perlakuan jahat (dilarang) dalam Islam, sehingga diikuti oleh orang lain, maka dia beroleh dosa dan menanggung dosa mereka yang melakukan perbuatan tersebut.” (HR Muslim).

7. Nasihat ini hanyalah berpandukan kepada al-Quran dan Sunnah Rasulullah demi kebaikan sesama muslim. Jangan dilihat dari sudut negatif pula.

Semoga Allah membimbing kita.

Dr Ahmad Sanusi Azmi
Setiausaha Majlis Ulama ISMA (MUIS)


Bajet 2022 perlu fokus 7 perkara termasuk bantuan ‘subsidi gaji’

BANGI, 19 Safar 1443H, Ahad – Tujuh perkara utama ke arah perubahan ekonomi menerusi tindakan jangka pendek dan panjang perlu diberi perhatian dalam Rancangan Malaysia Ke-12 (RMK12) dan Bajet 2022.

Felo Kanan Majlis Tindakan Ekonomi Melayu (MTEM), Ahmad Yazid Othman berkata, pihaknya sedang bekerjasama dengan semua pemegang taruh ekonomi dalam kerajaan dan masyarakat bagi memastikan idea tersebut dipertimbangkan secara serius.

“Pertama, bantuan khas dan penyelamat COVID-19 mesti merangkumi enam hingga 18 bulan subsidi gaji.

“Manakala dana pusingan khas untuk perusahaan mikro kecil dan sederhana (PMKS) dengan pemindahan tunai lebih banyak untuk B20 ditambah dengan strategi percukaian baharu,” katanya.

Selain itu, Ahmad Yazid berkata, strategi pelaburan langsung asing (FDI) baharu perlu diberikan tumpuan merangkumi pemindahan teknologi sebenar dan mencipta peluang pekerjaan bagi rakyat Malaysia.

“Kerajaan juga perlu meneliti cadangan jaminan pekerjaan dan tidak menangguhkan kenaikan gaji minimum serta upah,” katanya dalam kenyataan, hari ini.

Beliau berkata, Cukai Keuntungan Modal harus diperkenalkan pada kadar satu peratus tetapi kurangkan Cukai Korporat untuk perusahaan kecil dan sederhana (PKS) bagi tahun 2022.

“Kerajaan juga mesti membuat pendirian dasar yang jelas dan mengurangkan kebergantungan kepada pekerja asing dalam dua tahun.

“Ia merangkumi pemberian pemutihan kepada semua pekerja asing tanpa izin untuk melengkapkan keperluan ekonomi semasa ketika ini,” katanya.

Beliau turut menjelaskan, dasar kewangan kerajaan boleh mempertimbangkan pelupusan hutang untuk jumlah faedah terkumpul daripada semua pinjaman isi rumah seperti dilakukan di Jerman pada masa lalu selepas Perang Dunia Kedua.

Selain itu, polisi pembangunan bumiputera yang lebih baik perlu diutamakan untuk memastikan ia berkesan dan bukannya terpengaruh dengan desakan supaya dasar berasaskan keperluan (need based) menggantikan dasar berdasarkan tindakan afirmatif bersasar kepada mana-mana kumpulan.